title: Jelena Isinbajeva

text: Vuonna 2002 olivat vuorossa ensimmäiset aikuisten arvokilpailut, EM-kilpailut Münchenissä Saksassa. Sieltä irtosi hopeaa maannaisen Svetlana Feofanovan takana tuloksella 455 cm.


title: Jelena Isinbajeva

text: Vuonna 2003 Isinbajeva nousi lopullisesti seiväshypyn huipulle. Alle 23-vuotiaiden EM-kilpailuista voitto irtosi tuloksella 465 cm. Englannin Gatesheadissa 13. heinäkuuta Jelena korotti riman jo uuteen maailmanennätyskorkeuteen 482 cm parantaen Stacy Dragilan nimissä ollutta ME:tä yhdellä senttimetrillä. Pariisin MM-kilpailuissa Isinbajeva oli ME:nsä johdosta yksi suosikeista, mutta jäi kolmanneksi Feofanovan ja Saksan Annika Beckerin jälkeen.


title: Jelena Isinbajeva

text: Alkuvuodesta 2004 Jelena Isinbajeva paransi halli-ME:tä kahdesti, ensin Ukrainassa 483 cm ja maaliskuussa halli-MM-kilpailuissa hänen voittotuloksensa oli 486 cm (edellinen ME oli Feofanovan 485).


title: Jelena Isinbajeva

text: 27. heinäkuuta Jelena kilpaili jälleen Gatesheadissa ja jälleen oli vuorossa uusi ME 487 cm. Muutamaa viikkoa aikaisemmin USA:n Stacy Dragila oli parantanut ulkoratojen ME:tä tulokseen 483 cm. Nykysäännöillä kuitenkin ME on aina sisä- ja ulkoratojen tuloksista parempi, joten virallinen ME oli koko ajan ollut Isinbajevalla.


title: Jelena Isinbajeva

text: Heinäkuussa Feofavona nappasi ME:n itselleen, mutta heinäkuun lopussa Jelena otti ME:n takaisin itselleen ja tästä lähtien sekä sisä- että ulkoratojen ME on ollut Isinbajevan hallussa. Kauden päätteeksi ME kirjattiin 492 cm.


title: Jelena Isinbajeva

text: Ateenan olympialaisissa Isinbajeva nappasi voiton itselleen, ME-tuloksella 491 cm.


title: Jelena Isinbajeva

text: Hallikaudella 2005 Isinbajeva korotti ME:tä neljästi, aina sentin kerrallaan. Hallikauden päätteeksi halli-ME oli Isinbajevan halli-EM-kilpailujen voittotulos 490 cm.


title: Jelena Isinbajeva

text: Kesäkautensa Isinbajeva aloitti heinäkuussa heti uudella maailmanennätyksellä 493 cm. Toisessa kilpailussaan hän yllättäen ei onnistunutkaan parantamaan ME:tä. Kolmannessa kilpailussaan Madridissa hän yllättäen paransi ennätystä kahdella sentillä aikaisempien yhden sentin parannusten sijaan.


title: Jelena Isinbajeva

text: 22. heinäkuuta oli vuorossa Lontoon GP, jossa Isinbajeva paransi ME:tä kahdesti illan aikana. Ensin 496 cm ja heti perään 500 cm. Näin Jelena Isinbajeva oli ensimmäinen nainen, joka ylitti seiväshypyssä viisi metriä.


title: Jelena Isinbajeva

text:
12. elokuuta yleisurheilun MM-kisoissa Helsingissä hän voitti ensimmäisen aikuisten maailmanmestaruutensa tuloksella 501 cm. Mestaruudesta ja uudesta ME-tuloksesta hän kuittasi yhteensä 160 000 dollarin palkkion.
Kauden 2005 päätteeksi Isinbajeva vaihtoi pitkäaikaisen valmentajansa Jevgeni Trofimovin Vitali Petroviin. Hallikauden 2006 Isinbajeva aloitti hyppäämällä heti ensimmäisessä kilpailussaan Ukrainan Donetskissa uuden halli-ME:n 491 cm. Tämä oli Isinbajevan jo 19. maailmanennätys. Moskovan MM-hallikisoissa hän voitti kultaa tuloksella 480 cm.


title: Jelena Isinbajeva

text: Heinäkuussa Tukholman DN-Gaalassa Isinbajeva sijoittui toiseksi häviten Puolan Monika Pyrekille. Tämä oli Isinbajevan ensimmäinen tappio sitten heinäkuun 2004. Göteborgin EM-kilpailuissa Isinbajeva voitti kultaa tuloksella 480 cm. Voittonsa varmistuttua hän yritti kolmesti uudesta ME-korkeudesta 502 cm.


title: Jelena Isinbajeva

text: Hallikauden 2007 toisessa kilpailussaan Ukrainan Donetskissa Isinbajeva hyppäsi uransa 20. maailmanennätyksen 493 cm. Osakan MM-kisoissa Isinbajeva voitti uransa toisen ulkoratojen maailmanmestaruuden tuloksella 480 cm. Voittonsa jälkeen hän yritti uudesta ME-korkeudesta 502 cm.


title: Jelena Isinbajeva

text: Isinbajeva voitti lajinsa jokaisessa Kultaisen liigan kilpailussa ja jakoi miljoonan dollarin palkintopotin yhdessä Sanya Richardsin kanssa.


title: Jelena Isinbajeva

text: Maaliskuussa 2008 Isinbajeva voitti Valenciassa uransa kolmannen sisäratojen maailmanmestaruuden tuloksella 475 cm. Ulkoratakautensa Isinbajeva aloitti Rooman kultaisen liigan kilpailussa, jossa paransi omaa maailmanennätystään kahdella sentillä hypättyään 503 cm. Hän paransi ennätyksen lukemiin 504 cm Monacossa heinäkuun lopulla. Elokuussa hän voitti olympiakultaa Pekingissä parantaen maailmanennätystään jälleen sentillä lukemaan 505 cm.


title: Jelena Isinbajeva

text: Kauden 2009 Isinbajeva aloitti jälleen Ukrainan Donetskissa parantaen omissa nimissään ollutta hallimaailmanennätystä 495 cm kahteen kertaan. Hän hyppäsi ensin 497 cm ja sitten 500 cm, joka oli hänen uransa 26. maailmanennätys.


title: Jelena Isinbajeva

text: Isinbajeva hävisi pitkästä aikaa Lontoossa heinäkuussa, kun hän jäi tulokseen 468 cm ja saman korkeuden ylittänyt Puolan Anna Rogowska voitti hänet. Isinbajeva oli voittanut 18 edellistä kilpailuaan. Edellisen kerran hän oli hävinnyt helmikuussa 2008 maannaiselleen Svetlana Feofanovalle. Toinen tappio tuli Berliinin maailmanmestaruuskilpailuissa, joiden loppukilpailussa Isinbajeva jäi ilman tulosta. Hän aloitti korkeudesta 475 cm ja epäonnistuneen yrityksen jälkeen yritti kahdesti korkeudesta 480 cm. Rogowskan voittotulos oli 475 cm.


title: Jelena Isinbajeva

text: Ensimmäisessä kilpailussaan Berliinin MM-kilpailuiden jälkeen Zürichissa Isinbajeva hyppäsi uuden maailmanennätyksen 506 cm.


title: Jelena Isinbajeva

text: Isinbajeva sijoittui Dohan sisäratojen MM-kilpailuissa neljänneksi tuloksella 460 cm. Dohan MM-kilpailuiden jälkeen hän piti taukoa harjoittelusta eikä kilpaillut kesäkaudella ollenkaan. Maaliskuussa 2011 Isinbajeva palasi alkuperäiseen valmentajaansa Jevgeni Trofimoviin. Heinäkuussa 2011 hän kilpaili ensimmäisen kerran ulkoradoilla sitten syyskuun 2009. Hän voitti Heusdenissa käydyn kilpailun tuloksella 460 cm. Daegun MM-kilpailuissa hän sijoittui kuudenneksi tuloksella 465 cm.


title: Jelena Isinbajeva

text: 23. helmikuuta 2012 Tukholmassa Isinbajeva hyppäsi uuden sisäratojen maailmanennätyksen 501 cm. Istanbulin sisäratojen MM-kilpailuissa 2012 hän voitti kultaa tuloksella 480 cm. Lontoon olympialaisissa 2012 hän oli kolmas tuloksella 470 cm ja saavutti olympiapronssia.


title: Jelena Isinbajeva

text: Vuoden 2013 ensimmäiset kilpailut eivät sujuneet Isinbajevalta odotetusti eikä hän lähtenyt kotimaassaan Venäjällä, Moskovassa järjestettyihin yleisurheilun MM-kilpailuihin suurimpana voittajasuosikkina. Ennen kisoja Isinbajeva kertoi lopettavansa uransa näihin kisoihin. MM-kilpailujen finaalissa Isinbajeva ylitti korkeuden 489 cm ensimmäisellä yrityksellä ja kovimmat kilpailijat, Yhdysvaltain Jennifer Suhr ja Kuuban Yarisley Silva pudottivat kolmesti. Näin Isinbajeva voitti MM-kultaa kotiyleisönsä edessä. Hän yritti voiton varmistuttua vielä maailmanennätyskorkeutta 507 cm mutta epäonnistui kolmasti.


title: Jelena Isinbajeva

text: Isinbajeva ilmoitti keväällä 2014 pyörtäneensä lopettamispäätöksensä ja tähtäävänsä vuoden 2016 olympialaisiin. Syksyllä 2014 hän kuitenkin ilmoitti keskittyvänsä seuraavan kauden ajan perheeseensä eikä kilpaile vuonna 2015.


title: Jelena Isinbajeva

text: Venäläiset urheilijat asetettiin kilpailukieltoon kummissakin kisoissa aiemmin paljastuneen laajamittaisen dopinginkäytön vuoksi, mutta yksittäisillä urheilijoilla on mahdollisuus hakea erityislupaa Rioon. Ensin ilmoitettiin, että nämä urheilijat eivät kuitenkaan voisi kilpailla Venäjän lipun alla, ja Isinbajeva ilmoitti lopettavansa uransa. IAAF hylkäsi Isinbajevan erityislupahakemuksen ja lopulta venäläisistä yleisurheilijoista Rion olympialaisiin saa osallistua ainostaan Darja Klišina, koska hän on harjoitellut ja tullut testatuksi useaan otteeseen ulkomailla (Venäjän ulkopuolella) viime vuosina.


title: Jelena Isinbajeva

text: Rion olympialaisten aikana Jelena Isinbajeva valittiin urheilijakomissioon ja sen myötä Kansainvälisen olympiakomitean jäseneksi 8 vuoden ajanjaksolle 2017-2024.


title: Gynekologia

text: Gynekologia (kreikan sanoista γυνή "gynē" ’nainen’, genetiivissä γυναικός "gynaikos", ja λόγος "logos" ’oppi’) eli "naistentautioppi" on lääketieteen ala, joka tutkii ja hoitaa naisen sukupuolielimiä. Gynekologian tutkimusalaan kuuluvat muun muassa emättimen ja kohdunseudun sairaudet sekä synnyttäminen. Alan erikoislääkäriä kutsutaan gynekologiksi. Vastaavaa oppia miehen sukupuolielimistä kutsutaan andrologiaksi.


title: Moisio

text:
Moisio tarkoittaa seuraavia asioita:
Moisio, sukunimi. Nykyisenä nimenä Moisio on 2 639 henkilöllä. Nimenä Moisio on yleinen satakuntalais-hämäläisen alueen lisäksi Keski-Suomessa. Tunnettuja nimenkantajia ovat:


title: Nico Rosberg

text: Nico Erik Rosberg (s. 27. kesäkuuta 1985 Wiesbaden, Hessen, Länsi-Saksa) on saksalais-suomalainen uransa lopettanut rata-autoilija ja Formula 1 -sarjan maailmanmestari kaudelta .


title: Nico Rosberg

text: Rosberg voitti GP2 -sarjassa mestaruuden kaudella 2005 ART Grand Prix -tallissa 15 pisteen erolla suomalaiseen Heikki Kovalaiseen. Marraskuussa 2005 Rosberg teki sopimuksen Formula 1 -sarjan Williams -tallin kanssa kilpakuljettajan paikasta kaudelle 2006. Kaudella hän siirtyi Mercedekselle, jossa hän voitti 23 osakilpailua ja sarjan maailmanmestaruuden. F1-mestaruutensa jälkeen Rosberg ilmoitti lopettavansa F1-uransa välittömästi. Hän jatkaa vuonna 2017 Mercedeksen brändilähettiläänä.


title: Nico Rosberg

text: Rosbergin isä on kauden maailmanmestari Keke Rosberg. Nico Rosbergilla on sekä Saksan että Suomen kansalaisuudet. Hän kilpaili Formula 1:ssä Saksan lipun alla, mutta on esimerkiksi Formula BMW -luokassa edustanut Suomea. Vaikka hän puhuu sujuvasti viittä eri kieltä, hän ei puhu suomea.


title: Nico Rosberg

text: Nico Rosbergin isä on kauden Formula 1 -maailmanmestari suomalainen Keijo ”Keke” Rosberg ja äitinsä saksalainen Sina Rosberg (ent. Gesine Gleitsmann-Dengel). Rosbergilla on kaksoiskansalaisuus, sillä hän on sekä Saksan että Suomen kansalainen. Hän kilpaili Formula 1:ssä Saksan lipun alla, mutta on pienemmissä Formula -luokissa edustanut myös Suomea. Rosberg puhuu saksaa, ranskaa, italiaa ja englantia, muttei osaa suomea. Hän on asunut ja kasvanut Monacossa.


title: Nico Rosberg

text: Rosberg aloitti kilpa-autoilun 11-vuotiaana kartingilla vuonna 1996. Vuonna 2000 hän ajoi mikroautoilun Formula A -luokassa EM-kakkoseksi.


title: Nico Rosberg

text: Rosberg siirtyi Saksan Formula BMW -sarjaan vuonna 2002 ja voitti mestaruuden saavutettuaan kauden aikana yhdeksän osakilpailuvoittoa. Tässä vaiheessa Williamsin F1-tallikin jo heräsi huomaamaan nuorukaisen kyvyt. Joulukuussa 2002 ajettu Williams-testi teki Nico Rosbergista kaikkien aikojen nuorimman F1 -autoa testanneen kuljettajan. Tuo testi ylitti kaikki ennakkoarviot: Rosberg pääsi erittäin nopeasti sinuiksi F1 -auton kanssa ja ajoi ensikertalaiseksi hyviä kierrosaikoja.


title: Nico Rosberg

text: Ura jatkui Team Rosbergin tallissa Euroopan Formula 3 -sarjassa, jossa hän oli kahdeksas vuonna 2003 ja hän voitti Le Mansin osakilpailun.


title: Nico Rosberg

text: Vuonna 2004 Rosberg jatkoi kilpailemista F3 -luokassa. Hän voitti kolme osakilpailua ja sijoittui sarjan neljänneksi.


title: Nico Rosberg

text: Rosberg kilpaili GP2 -sarjassa kaudella 2005 ART Grand Prix -tallissa. Hän toimi myös Williamsin F1-tallin virallisena testikuljettajana kauden aikana.


title: Nico Rosberg

text: Rosberg aloitti kauden melko heikosti. Hän oli kauden avaavassa San Marinon pidemmässä kilpailussa 8:s ja pisteillä. Sprinttikilpailussa hän keskeytti. Espanjassa hän lähti paalulta mutta oli kilpailussa vasta 9:s. Sprinttikilpailussa hän oli neljäs. Monacossa ja Saksassa Rosberg ajoi kuitenkin jo palkintopallille ja kolmanneksi.


title: Nico Rosberg

text: Ranskassa Rosberg ilmoittautui mukaan mestaruuskamppailuun kun hän voitti sprinttikilpailun. Hän jatkoi hyvää vauhtiaan Silverstonessa ajaen paalupaikalle ja voittaen kilpailun. Sprintissä hän ajoi neljänneksi. Hockenheimissä Rosberg ajoi jälleen paalulta voittoon ja alkoi lähestyä MM-pisteissä kovinta kilpakumppaniaan Heikki Kovalaista.


title: Nico Rosberg

text: Hungaroringillä Rosberg ajoi viidenneksi ja sprinttikilpailussa toiseksi. Turkissa hän ajoi paalulle. Kilpailu meni kuitenkin pieleen Rosbergin oltua 17:s. Sprintissä hän ajoi kuitenkin jälleen palkintopallille ja kolmanneksi. Monzassa hän ajoi molemmissa kilpailuissa toiseksi. Sateisen Span viikonlopun jälkeen Rosberg ohitti Kovalaisen MM-pisteissä, kun kautta oli jäljellä enää yksi viikonloppu.


title: Nico Rosberg

text: Rosberg varmisti mestaruutensa ajamalla suvereenisti paalulta voittoon Bahrainissa. Hän voitti vielä sprinttikilpailun.


title: Nico Rosberg

text: Rosberg voitti viisi kilpailua ja vei mestaruuden 15 pisteen erolla toiseksi tulleeseen Heikki Kovalaiseen. Marraskuussa 2005 Rosberg teki sopimuksen Formula 1 -sarjan Williams-tallin kanssa kilpakuljettajan paikasta kaudelle 2006.


title: Nico Rosberg

text:
Rosberg debytoi Formula 1:ssä kaudella 2006. Hänen tallikaverinaan oli Mark Webber.
Kauden avauskilpailussa Bahrainissa ja uransa ensimmäisessä F1-kilpailussa Rosberg ajoi heti pisteille sijoituttuaan seitsemänneksi. Hän on historian kolmanneksi nuorin pisteille yltänyt kuljettaja. Rosberg otti myös kilpailun nopeimman kierroksen nimiinsä historian nuorimpana kuljettajana. Seuraavassa kilpailussa Malesiassa Rosberg ajoi aika-ajoissa kolmanneksi, joten Rosbergin F1-ura oli lähtenyt loistavasti käyntiin. Siitä eteenpäin kausi sujui kuitenkin vaisummissa merkeissä Williams-auton lukuisten teknisten vikojen mutta myös Rosbergin omien ajovirheiden johdosta.


title: Nico Rosberg

text: Seuraavan kerran Nico selviytyi pisteille kauden viidennessä osakilpailussa Nürburgringilla ollen kilpailun seitsemäs. Loppukauden aikana pisteitä ei kertynyt lisää, sillä auto osoittautui epäluotettavaksi ja muut tallit pystyivät myös kehittämään autojensa nopeutta kauden mittaan enemmän kuin Williams.


title: Nico Rosberg

text: Rosberg sijoittui MM-pisteissä 17:nneksi kerätessään neljä pistettä.


title: Nico Rosberg

text: Kaudelle 2007 Rosberg sai tallikaverikseen Williamsin edellisen kauden testikuljettajan, itävaltalaisen Alexander Wurzin. Nico ajoi kaudella tasaisen varmasti ja osoitti monesti olevansa huomattavasti tallitoveriaan nopeampi. Wurz oli kuitenkin pitkään edellä pisteissä sijoituttuaan hyvin erikoisissa Kanadan ja Euroopan GP:ssa. Belgian GP:n kuudennella sijallaan Nico nousi kuljettajien MM-sarjassa Wurzin ohi yhdeksänneksi. Uran siihen saakka paras kisasijoitus – neljäs – tuli kauden päättäneessä Brasilian GP:ssa. Kaudella 2007 Rosberg murtautui väkevästi F1-sarjan parhaiden kuljettajien kastiin seitsemällä pistesijoituksellaan ja rohkeilla ohituksillaan. MM-loppupisteissä hän oli yhdeksäs.


title: Nico Rosberg

text: Kauden aikana Rosbergia pyydettiin toistamiseen F1-sarjan ajajayhdistyksen (GPDA) johtoon. Hän kuitenkin kieltäytyi tehtävästä mutta sanoi, että asia voisi olla ajankohtaisempi muutaman vuoden päästä. Kauden jälkeen Rosberg neuvotteli kuljettajapaikasta McLareniin, mutta hän päätyi tekemään uuden parannetun sopimuksen Williams-tallin kanssa. Kuljettajasopimusta olisi ollut vielä jäljellä kaudelle 2008, mutta uudella sopimuksella pituutta jatkettiin kauden 2009 loppuun. Samalla kaksi vuotta sitten tehdyn sopimuksen ehtoja parannettiin merkittävästi. Tammikuussa 2012 Rosberg kertoi, että McLaren olisi ollut halukas ottamaan hänet vuodeksi 2008 Lewis Hamiltonin tallikaveriksi, mutta Frank Williams ei halunnut päästää Rosbergia menemään.


title: Nico Rosberg

text: Kaudella 2008 Rosberg ajoi Australian osakilpailussa ensimmäistä kertaa F1-urallaan palkintosijalle oltuaan kilpailussa kolmas. Muissa kilpailuissa Nicon saaliina oli neljä pistesijaa ja kaksi keskeytystä.


title: Nico Rosberg

text: Kauden loppupuoliskolla Rosberg sijoittui Singaporen kilpailussa toiseksi, Fernando Alonson jälkeen. Kävi kuitenkin ilmi, että Alonson talli Renault oli käskenyt Nelson Piquetin kolaroida tahallaan, jotta turva-auto tulisi radalle ja Alonso hyötyisi siitä. Alonsoa uhkasi hylkääminen, mutta sitä ei kuitenkaan tehty. Toinen sija oli siihen mennessä Rosbergin toistaiseksi paras sijoitus F1:ssä.


title: Nico Rosberg

text:
Aika-ajovertailussa Rosberg voitti tallikaverinsa Kazuki Nakajiman luvuin 14–4.
Kokonaisuutena kausi oli kuitenkin Rosbergille pettymys, sillä normaaliolosuhteissa Williams-auton vauhti ei riittänyt kärkikahinoihin. MM-pisteitä Rosberg keräsi yhteensä 17. Lopullinen sijoitus MM-sarjassa oli 13:s.


title: Nico Rosberg

text: Kauden 2009 ensimmäisessä kilpailussa Australiassa Rosberg ajoi pisteille, oltuaan 6. Malesiassa hän pääsi neljännestä ruudusta kärkeen jo startissa ja hallitsi alkukierrokset. Sade pilasi kuitenkin Rosbergin kilpailun, ja hän jäi sijalle 8. Kiinassa ja Bahrainissa hän ei ollut pisteillä. Rosberg ajoi kuitenkin seuraavaksi peräti kahdeksan kilpailun pituisen pisteputken. Turkissa ja Britanniassa hän ajoi viidenneksi. Saksassa ja Unkarissa hän oli neljäs.


title: Nico Rosberg

text: Saksassa Rosberg oli neljäs yhden pysähdyksen taktiikallaan. Valencian katuradalla Rosberg ajoi viidenneksi ahdistellen vanhaa kilpakumppaniaan Heikki Kovalaista aina radan viimeiseen mutkaan asti. Singaporen GP:ssä Rosberg onnistui ajamaan aika-ajoissa kolmanteen lähtöruutuun. Heti lähdössä hän ohitti Sebastian Vettelin ja lähti ajamaan takaa paalulta lähtenyttä Lewis Hamiltonia. Varikkokäynnin jälkeen Rosberg kuitenkin lipesi ulos varikkoalueelta ja ylitti sulkuviivan, minkä takia hänelle annettiin varikon läpiajorangaistus. Maaliin hän saapui vasta yhdentenätoista. Japanin GP:ssä hän oli viides mutta ei yltänyt enää pisteille kauden kahdessa viimeisessä kilpailussa.


title: Nico Rosberg

text: Vaikka Rosberg ei kauden aikana yltänyt palkintopallille, kausi oli silti menestys. Rosberg keräsi 34,5 pistettä ja oli MM-sarjan seitsemäs. Rosberg oli läpi kauden selvästi tallikaveriaan Kazuki Nakajimaa nopeampi, joka ei kerännyt yhtään pisteitä. Hyvät otteet toivat paikan hallitsevan mestarin Mercedes GP:n kuljettajaksi kaudelle 2010.


title: Nico Rosberg

text:
Hallinnut valmistajien mestari Brawn GP muuttui Mercedes GP:ksi, ja Rosberg kiitti Williamsia yhteisistä vuosista ja siirtyi Mercedes GP:hen kaudelle 2010. Jenson Buttonin jätettyä tallin Rosbergin odotettiin olevan Mercedeksen ehdoton ykköskuski, kuka tallikaveriksi sitten tulisikaan.
Yllätyksekseen Rosberg sai tallikaverikseen paluun radalle tehneen ja 7-kertaisen mestarin Michael Schumacherin. Rosbergin arveltiin nyt olevan kakkoskuskin roolissa, sillä Mercedeksen tallipäällikkökin oli Schumacherin entinen tekninen johtaja Ross Brawn. Rosbergin auton numeron piti alun perin olla 3, mutta Schumacher halusi parittoman numeron, sillä hänellä on aina ollut pariton numero, kun hän on voittanut F1-mestaruuden. Rosbergin odotettiin vihdoin taistelevan voitoista ja ehkä jopa mestaruudesta, mutta Mercedeksen vauhti ei ollut niin hyvää kuin toivottiin. Kauteen lähdettiin uuden pistejärjestelmän ja monien uusien sääntöjen kera.


title: Nico Rosberg

text: Rosberg sijoittui kauden ensimmäisessä kilpailussa Bahrainissa ja toisessa kilpailussa Australiassa viidenneksi. Malesiassa Rosberg ajoi aika-ajoissa ensimmäistä kertaa F1-urallaan eturiviin. Kilpailussa Rosberg ajoi palkintopallille ja kolmanneksi. Kiinassa Rosberg ajoi ensimmäistä kertaa peräkkäisen palkintosijan kun hän oli jälleen kolmas. Hän siirtyi jopa hetkellisesti MM-pisteissä toiseksi. Espanjan GP:ssä hän oli vasta 13:s.


title: Nico Rosberg

text: Monacossa hän oli seitsemäs, Turkissa viides, Kanadassa kuudes, mutta Euroopan GP:ssä hän ei päässyt ensimmäistä kertaa Mercedeksellä viimeiseen aika-ajo-osioon ja joutui lähtemään matkaan 12. ruudusta. Kilpailussa hän ajoi kuitenkin pisteille ja oli kymmenes. Britanniassa hän oli kolmas saavuttaen kolmannen palkintosijansa ensimmäisestä kymmenestä kilpailusta. Tämän jälkeen palkintosijoja ei kuitenkaan enää tullut.


title: Nico Rosberg

text: Saksassa Mercedeksen vauhti oli kuitenkin jälleen hitaampaa. Rosberg ajoi kahdeksanneksi mutta oli jälleen edellä tallikaveriaan Michael Schumacheria. Unkarissa vauhti oli parempaa, mutta Rosberg joutui keskeyttämään renkaan lähdettyä irti autosta varikolla. Spassa Rosberg kisasi tiukasti Schumacherin kanssa, mutta oli parempi ja ajoi kuudenneksi. Italiassa Rosberg sai hyvän lähdön ja ajoi viidenneksi. Hän oli viides myös seuraavassa kilpailussa Singaporessa. Japanin GP:ssä Rosbergilla oli huonoa onnea, kun hänen autostaan lähti jälleen irti rengas ja hän ajoi ulos. Koreassa hän oli vielä epäonnisempi. Hän ajoi hyvin neljäntenä, kunnes Mark Webber spinnasi suoraan Rosbergin eteen ja he kolaroivat.


title: Nico Rosberg

text: Brasiliassa Rosberg lähti matkaan 13. ruudusta ja ajoi kuudenneksi, huolimatta huonosta varikkokäynnistä. Kauden päättävässä Abu Dhabin osakilpailussa hän oli 4:s.


title: Nico Rosberg

text: Rosberg ajoi pisteille yhtä vaille kaikissa kisoissa, joissa hän pääsi maaliin. Hän ajoi jatkuvasti parempia sijoituksia kuin Schumacher. Erityisesti aika-ajomenestyksessä oli suuria eroja, ja Rosbergin nopeus ja ylivoima uuteen tallikaveriinsa nähden herättivät huomiota pitkin kautta. Rosberg sijoittui MM-sarjassa seitsemänneksi keräten 142 pistettä, lähes puolet tallikaveriaan enemmän. Rosberg oli ensimmäisenä kuljettajana Schumacheria nopeampi samanlaisella kalustolla.


title: Nico Rosberg

text:
Rosberg jatkoi kaudella 2011 Mercedeksellä, yhdessä Michael Schumacherin kanssa.
Uusi Mercedes osoittautui nopeaksi talvitesteissä. Kauden alussa kuitenkin huomattiin, että ero kärkitalleihin oli vielä liian suuri. Rosberg kuitenkin toivoi jo voittotilinsä avautuvan kauden aikana, onhan hän tämän hetken kokenein F1-kuljettaja ilman voittoa. Hän ohitti sadan GP:n rajan Unkarissa heinäkuun lopulla. Hänen iässään hänen isänsä ja F1-maailmanmestari Keke Rosberg ei kuitenkaan ollut vielä edes ajanut F1-autoa.


title: Nico Rosberg

text: Ensimmäistä kerta urallaan Rosberg ei saanut kerättyä pisteitä kauden kahdesta ensimmäisestä kilpailusta. Kauden avaavassa osakilpailussa Australiassa Rosberg ajoi 7. ruutuun aika-ajoissa, mutta hän kolaroi kilpailussa Rubens Barrichellon kanssa ja Malesiassa hän oli 12:s. Rosberg kuitenkin ylisti avattavaa takasiipeä, uutta järjestelmää jonka toivottiin parantavan ohituksia. Myös KERS-järjestelmä palasi kaudelle 2011.


title: Nico Rosberg

text: Seuraavissa kisoissa Rosberg ajoi kuitenkin hyvin ja oli säänöllisesti hyvillä pistesijoilla, ollen jälleen usein tallikaveriaan Michael Schumacheria nopeampi. Kiinassa hän ajoi aika-ajoissa neljänneksi ja kilpailussa viidenneksi, johtaen aluksi 14 kierrosta. Turkin GP:n aika-ajoissa Rosberg ajoi kolmanteen ruutuun, yli sekunnin nopeampana kuin tallikaverinsa Michael Schumacher, joka oli kahdeksas. Kilpailussa Rosberg jatkoi hyviä otteitaan ja ajoi viidenneksi. Espanjassa Rosberg oli seitsemäs. Monacossa ja Kanadassa hän jäi niukasti pisteiden ulkopuolelle. Euroopan GP:ssä Rosberg oli seitsemäs ja Britanniassa kuudes. Saksassa hän ajoi seitsemänneksi. Unkarin GP oli Rosbergin sadas Formula 1 -osakilpailu. Sateisissa olosuhteissa Rosberg ajoi tasaisesti ilman suurempia virheitä ja oli yhdeksäs.


title: Nico Rosberg

text: Belgiassa Rosberg sai huippulähdön, kun hän starttasi viidennestä ruudusta ja johti kilpailua ensimmäisen kierroksen jälkeen. Mercedeksen vauhti oli kuitenkin auttamatta liian hidas, ja Rosberg joutui tyytymään kuudenteen sijaan. Italian GP:ssä Rosberg keskeytti avauskierroksella sattuneen kolarin seurauksena. Loppukauden kilpailuissa Rosberg ajoi pisteille. Rosberg saavutti 89 pistettä sijoittuen kolmannen kerran peräkkäin MM-sarjan seitsemänneksi.


title: Nico Rosberg

text: Kaudella 2012 Rosberg jatkoi Mercedeksellä Michael Schumacherin kanssa. Mercedes-auto osoittautui talvitesteissä melko nopeaksi, ja Rosbergin kausi näytti lupaavalta.


title: Nico Rosberg

text: Kilpailut Australiassa ja Malesiassa päättyivät kuitenkin pettymykseen, kun Rosberg ei yltänyt pisteille.


title: Nico Rosberg

text: Kiinan GP-viikonloppu oli Rosbergin 111:s F1:ssä. Rosberg otti aika-ajoissa uransa ensimmäisen paalupaikan, yli puolen sekunnin erolla tallikaveriinsa Schumiin. Kilpailussa Rosbergin ei povattu taistelevan kärkisijoista Mercedeksen "renkaita syövän" auton vuoksi. Rosberg kuitenkin voitti kilpailun yli 20 sekunnin erolla toiseksi tulleeseen Jenson Buttoniin. Näin Rosbergista tuli kaikkien aikojen viides suomalainen Formula 1 -osakilpailun voittanut kuljettaja. Voitto oli Mercedes -tallin ensimmäinen sitten Juan Manuel Fangion ja vuoden 1955 Italian GP:n ja ensimmäinen saksalaiskuljettajan saksalaisella autolla otettu voitto sitten Hermann Langin ja vuoden 1939 Sveitsin GP:n. Lisäksi Nicosta ja hänen isästään Keke Rosbergista tuli F1 -historian kolmas isä-poikapari, joka on kyennyt voittamaan F1-osakilpailun. Monacon kilpailussa Rosberg sijoittui toiseksi.


title: Nico Rosberg

text: Rosberg saavutti kaudella 93 pistettä sijoittuen sarjan yhdeksänneksi.


title: Nico Rosberg

text: Kaudella Rosbergin tallikaveri vaihtui Schumacherista Lewis Hamiltoniin. Jo kauden toisessa kilpailussa Malesiassa tallipäällikkö Ross Brawn joutui käyttämään tallimääräystä ja jäädyttämään kuljettajiensa välisen kilpailun; Hamilton sijoittui kolmanneksi ja Rosberg neljänneksi.


title: Nico Rosberg

text: Rosberg onnistui ajamaan Mercedeksen kauden ensimmäisen voiton Monacon GP:ssä, jota hän johti lähdöstä maaliin. Rosbergin isä Keke oli voittanut saman kilpailun kaudella , mikä teki Rosbergeista ensimmäisen isä-poikaparin, joka on kyennyt voittamaan Monacon GP:n. Britannian GP:ssä Rosberg ajoi uransa kolmannen voiton hyötyen Lewis Hamiltonin ja Sebastian Vettelin epäonnesta. Hän saavutti vielä kaksi palkintokorokesijaa Intian ja Abu Dhabin kilpailuista sijoittuen MM-sarjan kuudenneksi.


title: Nico Rosberg

text: Kausi alkoi Rosbergilta hienosti, kun hän ajoi voittoon kauden avauskilpailussa Australian GP:ssä. Seuraavissa neljässä kilpailussa Rosberg sijoittui toiseksi tallikaveri Hamiltonin voittaessa kilpailut. Monacon GP:ssä Rosberg nousi voitollaan MM-kärkeen. Britannian GP:ssä Rosberg joutui keskeyttämään moottorivikaan. Saksan GP:ssä Rosberg ajoi voittoon ollen ensimmäinen saksalaiskuljettaja sitten Rudolf Caracciolan ja Saksan GP:n 1939, joka voitti kilpailun Mercedeksellä. Unkarin GP:ssä Rosberg jäi neljänneksi.


title: Nico Rosberg

text: Belgian GP:ssä Rosberg osui Hamiltonin autoon ja putosi kilpailun toiseksi. Asiasta nousi kohu kilpailun jälkeen ja talli antoi Nicolle tallin sisäisen rangaistuksen. Italian GP:ssä Rosberg ajoi mutkan pitkäksi, jolloin Hamilton pääsi edelle ja ajoi kilpailun voittoon. Singaporen GP:ssä Rosberg joutui keskeyttämään tekniseen vikaan, jolloin Hamilton nousi voitollaan MM-kärkeen. Rosberg ajoi Brasilian GP:ssä voittoon. Kauden päätöskilpailussa Rosbergilla oli mahdollisuus mestaruuteen, jos hän voittaisi ja Hamilton jäisi kolmanneksi. Rosberg lähti paalupaikalta mutta hävisi heti lähdössä sijan Hamiltonille ja lopulta teknisten ongelmien seurauksena putosi sijalle 14 pisteiden ulkopuolelle. Rosberg sijoittui toiseksi MM-sarjassa.


title: Nico Rosberg

text:
Kauden avausosakilpailussa Australiassa Rosberg ajoi toiseksi, hänen tallikaverinsa Lewis Hamiltonin voitettua kilpailun. Rosberg ajoi palkinnoille myös kolmessa seuraavassa kilpailussa. Espanjan osakilpailuun Rosberg starttasi paalupaikalta ensimmäistä kertaa kaudella. Samaisessa kilpailussa Rosberg saavutti kauden avausvoittonsa. Rosberg jatkoi voittoputkeaan seuraavassa kilpailussa Monacossa, johon hän lähti toisesta ruudusta, mutta hän nousi Lewis Hamiltonin varikkosähläyksen myötä kilpailun kärkeen turva-auton aikana. Kanadassa Rosberg ajoi jälleen toiseksi. Itävallassa Rosberg ajoi aika-ajoissa viimeisellä aikakierroksellaan ulos ja joutui tyytymään kakkosruutuun. Kilpailussa Rosberg onnistui nousemaan heti startissa kärkeen, pitäen paikkansa ruutulipulle saakka.
Unkarin GP:ssä Rosberg lähti toisesta ruudusta ja oli ajamassa kilpailussa toiseksi, kunnes kilpailun viimeisillä kierroksilla Red Bullin Daniel Ricciardo yritti ohitusta, jolloin Rosbergin vasen takarengas osui Ricciardon etusiipeen ja aiheutti Rosbergille rengasrikon. Rosberg ajoi maaliin lopulta kahdeksantena. Belgiassa Rosberg ajoi toiseksi. Hän joutui keskeyttämään ensimmäistä kertaa kauden aikana Italiassa moottoririkkoon. Singaporessa Rosberg oli neljäs ja Japanissa toinen lähdettyään kilpailuun toista kertaa kauden aikana paalupaikalta. Venäjällä Rosbergin matka jäi kesken jo alkukierroksilla kaasupolkimen hajottua. Yhdysvaltain osakilpailussa Rosberg ajoi paalupaikalle, mutta hän tippui ensimmäisellä kierroksella viidenneksi nousten kuitenkin takaisin kärkipaikalle. Kahdeksan kierrosta ennen maalia Rosberg teki ajovirheen, jonka seurauksena Lewis Hamilton ohitti hänet ja ajoi kilpailun voittoon. Rosberg ajoi toiseksi ja menetti teoreettisen mahdollisuutensa maailmanmestaruuden voittamiseen.


title: Nico Rosberg

text: Meksikossa Rosberg ajoi kauden neljänteen osakilpailuvoittoonsa. Rosberg jatkoi voittoputkeaan myös Brasiliassa ja päätti kautensa voittoon myös Abu Dhabissa. Rosberg voitti urallaan ensimmäistä kertaa kolme osakilpailua peräkkäin. Lisäksi hän ajoi kuudesti peräkkäin paalupaikalle loppukaudella. Rosberg sijoittui toiseksi kuljettajien mestaruustaistelussa 322 pisteellään.


title: Nico Rosberg

text: Rosberg aloitti kautensa voittamalla Australiassa startattuaan ruudusta kaksi. Rosberg jatkoi voittoputkeaan myös seuraavassa kilpailussa Bahrainissa. Kiinassa Rosberg voitti ylivoimaisesti. Voitollaan Rosberg siirtyi kaikkien aikojen voittotilastossa britannialaisen Stirling Mossin ohitse. Ennen tätä Stirling Moss oli 16 voitollaan menestyksekkäin niistä kuljettajista, jotka eivät ole voittaneet maailmanmestaruutta. Myös Venäjällä Rosberg jatkoi voittokulkuaan ottaen jo seitsemännen peräkkäisen voiton ja neljännen kauden neljännestä kilpailusta. Espanjassa Rosbergin kilpailu jäi kesken jo avauskierroksella kolariin tallikaveri Lewis Hamiltonin kanssa. Monacossa Nico Rosberg sijoittui vasta seitsemänneksi, kun hänellä oli autossaan Mercedeksen mukaan jarruongelmia. Kilpailun viimeisellä kierroksella maalisuoralla Rosbergin ohitti ulkokautta Nico Hülkenberg. Euroopan GP:ssä Rosberg ajoi voittoon.


title: Nico Rosberg

text: Itävallassa Rosberg ajoi viimeisellä kierroksella yhteen Lewis Hamiltonin kanssa tämän ollessa ohittamassa ulkokautta häntä. Kolarin johdosta Rosbergin auto kärsi etusiipivaurion ja hän putosi kilpailun johtoasemasta neljänneksi. Rosberg sai kolarin aiheuttamisesta kymmenen sekunnin aikarangaistuksen ja kaksi rangaistuspistettä. Britanniassa Rosberg sijoittui alun perin toiseksi tallikaverinsa Lewis Hamiltonin jälkeen, mutta hän sai 10 sekunnin aikasakon käytyään tallin kanssa kiellettyä keskustelua radioteitse ajon aikana ja putosi lopputuloksissa kolmanneksi. Saksan GP:ssä Rosberg tippui paalupaikalta neljänneksi ensimmäisessä mutkassa, ja ajoi sillä sijalla ruutulipulle, saaden kilpailun aikana 5 sekunnin aikarangaistuksen työnnettyään Max Verstappenin radalta.


title: Nico Rosberg

text: Belgian GP:n Rosberg voitti lähdettyään paalupaikalta. Voitto oli Rosbergille hänen uransa 20:s. Rosberg voitti myös Italian -ja Singaporen kilpailut. Malesian GP:ssä Sebastian Vettel törmäsi ensimmäisessä mutkassa Rosbergiin, jonka seurauksena hän pyörähti ja tippui hännille. Rosberg kuitenkin nousi kilpailussa kolmanneksi saaden myös 10 sekunnin aikaranagistuksen kolaroinnista Kimi Räikkösen kanssa. Japanin GP:n Rosberg voitti lähdettyään kilpailuun paalupaikalta.


title: Nico Rosberg

text: Rosberg voitti vuoden 2016 Formula 1 -maailmanmestaruuden viiden pisteen erolla Lewis Hamiltoniin. Rosbergeista tuli näin F1-historian toinen isä-poika-pari, joka on voittanut maailmanmestaruuden. Ensimmäiset olivat Graham ja Damon Hill.


title: Nico Rosberg

text: Nico Rosberg ilmoitti 2. joulukuuta 2016 lopettavansa uransa.


title: Nico Rosberg

text: • Abu Dhabin GP:ssä 2014 jaettiin tuplapisteet.


title: Nico Rosberg

text: Rosberg saavutti kilpailun nopeimman kierroksen kaikkien aikojen nuorimpana kuljettajana ensimmäisessä kilpailussaan, Bahrainin GP:ssä 2006. Ennätyksen rikkoi vasta Max Verstappen Brasilian GP:ssä 2016. Rosberg on kaikkien aikojen nuorin F1-autoa testannut kuljettaja.


title: Nico Rosberg

text: Kaudella 2014 Rosberg ajoi kymmenen kertaa toiseksi mikä on ennätys.


title: Nico Rosberg

text: Kiinan GP:ssä kaudella 2016 Rosbergista tuli 17 voitollaan menestyksekkäin niistä kuljettajista, jotka eivät ole voittaneet maailmanmestaruutta. Ennen Rosbergia tämän tilaston kärkinimi oli brittiläinen Stirling Moss, joka saavutti urallaan 16 voittoa.


title: Nico Rosberg

text: Saksan GP:ssä kaudella 2016 Nico Rosbergista tuli eniten paalupaikkoja saavuttanut Suomen kansalainen. Hän saavutti uransa 27 paalupaikan, kun sitä ennen tätä tilastoa johtanut Mika Häkkinen saavutti urallaan 26 paalupaikkaa.


title: Nico Rosberg

text: Voitettuaan Belgian GP:n Spa-Francorchampsin legendaarisella radalla kaudella 2016 Rosbergista tuli menestynein Suomen kansalaisuuden omaava F1-kuljettaja osakilpailuvoittojen määrää mitattaessa. Nyt sekä Mika Häkkisellä, Kimi Räikkösellä, että myös Nico Rosbergilla on kullakin 20 GP-voittoa.


title: Nico Rosberg

text: Italian GP:ssä kaudella 2016 Nico Rosberg teki suomalaisittain historiaa voittamalla kyseisen kilpailun. Koskaan ennen ei Suomen kansalaisuuden omaava kuljettaja ole voittanut Formula 1:n Italian osakilpailua.


title: Nico Rosberg

text: Samalla voitto oli myös Nico Rosbergin 21, jolla hän nousi kaikkien aikojen voittotilastossa sijalle 14, ohittaen samalla suomalaiset maailmanmestarit Mika Häkkisen ja Kimi Räikkösen tässä tilastossa.


title: Nico Rosberg

text: Kaudella 2016 Rosberg ajoi 20 pistesijaa kauden aikana rikkoen Kimi Räikkösen ennätyksen. Rosberg myös sivusi Räikkösen ennätystä kauden aikana maaliin ajetuista kilpailuista (20).


title: Nico Rosberg

text: Rosberg avioitui 11. heinäkuuta 2014 saksalaisen Vivian Siboldin kanssa seurusteltuaan sitä ennen jo vuodesta 2003 saakka ja oltuaan jo varhaisia lapsuudenystäviä. Heille syntyi 30. elokuuta 2015 Alaïa-niminen tyttölapsi, joka on Rosbergin esikoinen. Pariskunnan toinen, Naila-niminen tyttölapsi syntyi syyskuussa 2017.


title: Islanninhevonen

text: Islanninhevonen kuuluu maailman vanhimpiin hevosrotuihin. On arveltu, että ensimmäiset hevoset tulivat saarelle viikinkien mukana Islannin asuttamisen yhteydessä 700–800-luvulla, ja että nämä hevoset olivat eurooppalaisia metsähevosia sekä poneja. Rotua on kotimaassaan Islannissa jalostettu täysin puhtaana lähes tuhat vuotta, koska hevosten tuonti Islantiin on kiellettyä. Tarkoituksena on säilyttää rodun ainutlaatuisuus sekä estää eläintautien pääsy maahan. Myöskään maasta vietyä hevosta ei enää saa tuoda takaisin. Niinpä islantilaiset kilparatsastajat matkustettuaan muualle maailmaan kilpailemaan yleensä tapahtuman jälkeen myyvät hevosensa tai pitävät omaa kilpatallia esimerkiksi Manner-Euroopassa. Suomessa on yli 2 000 islanninhevosta, joista noin 900 on Suomen Hippos ry:n rekisterissä.


title: Islanninhevonen

text: Islanninhevosen nimi koostuu yleensä kolmesta osasta: etunimestä, frá-prepositiosta (”kotoisin -sta”) ja syntymäpaikan nimestä. Islanninhevonen nimetään yleensä islanniksi, ja muunmaalaiset kasvattajat saattavat tätä tarkoitusta varten antaa tallilleen myös islanninkielisen nimen. Islanninhevosen etunimi viittaa tavallisesti johonkin sen ominaisuuteen; esimerkiksi "Kjarni" tarkoittaa pähkinää, jonka kovan kuoren alla on pehmeä sydän.


title: Islanninhevonen

text: Säkäkorkeudeltaan islanninhevonen on suhteellisen pieni (yleisin korkeus 122–142 cm), mutta kokoonsa nähden se on hyvin vahva, eikä sitä ponikokoisuudesta huolimatta lueta poni- vaan hevosroduksi muun muassa tyypillisistä poneista poikkeavan rakenteensa vuoksi. Normaalikokoinen aikuinenkin pystyy hyvin ratsastamaan islanninhevosella. Tyypillinen islanninhevonen voi kantaa noin 100 kg painoa ja vetää kaksi kertaa oman painonsa verran. Ulkomuodoltaan islanninhevoset ovat vankkoja, joskin jalostuksessa tavoitellaan yhä urheilullisempaa ja kevyempää rakennetta.


title: Islanninhevonen

text: Islanninhevoset kasvattavat talveksi paksun, vettä, lunta, savea, mutaa ja pakkasta läpäisemättömän talvikarvan. Siksi ne eivät yleensä tarvitse loimitusta kovimmillakaan pakkasilla. Islanninhevosilla on myös pitkät, tuuheat jouhet. Värivaihtelua on paljon: eräitä kirjavuusgeenejä (sabino ja frame overo) sekä tiikerinkirjavuutta lukuun ottamatta rodussa esiintyy lähes kaikkia tunnettuja värigeenejä. Kaikki värit hyväksytään, ja perus- ja erikoisvärejä ja niiden eri sävyjä ja yhdistelmiä on kymmenittäin. Koska islanninhevosia on kotimaassaan varsinkin historiallisesti pidetty paljon laiduntamassa vapaana yhteislaumoissa, monenkirjavat värit ovat auttaneet omistajaa löytämään laumasta nopeasti oman hevosensa. Niinpä monenlaiset, usein näyttävät värit ovatkin islanninhevosten omistajille yhä suorastaan ylpeyden aihe.


title: Islanninhevonen

text: Islanninhevosta pidetään luonteeltaan tasaisena ja helppona käsitellä. Tämä johtuu osaltaan siitä, että islanninhevoset saavat perinteisesti kasvaa ja elää lajityypillisesti isoissa laumoissa ja ulkoilla runsaasti, jolloin erilaisten käytösongelmien riski on pieni. Yksilökohtaisia eroja esiintyy kuitenkin aivan kuten muillakin hevosroduilla; osa hevosista on herkkiä ja eteenpäinpyrkiviä, osa taas rauhallisia. Islanninhevonen soveltuu yleensä kaikenikäisten ratsastajien käyttöön, mutta osa hevosista vaatii vahvan temperamenttinsa vuoksi aikuisen, kokeneen ratsastajan.


title: Islanninhevonen

text: Islanninhevoset ovat tavallisesti terveitä ja pitkäikäisiä: 30-vuotias islanninhevonen ei ole harvinaisuus, ja jotkin yksilöt saattavat hyvässä hoidossa elää huomattavasti vanhemmiksikin. Suomeen tuoduilla yksilöillä esiintyy kuitenkin yleisesti kesäihottumaa, koska eläimet eivät kotimaassaan ole tottuneet tämän ilmastoalueen hyönteisiin. Myös Suomessa syntyneillä yksilöillä tavataan kesäihottumaa. Islanninhevosten koulutus aloitetaan myöhemmin kuin useimmilla muilla hevosroduilla, 4–5 vuoden iässä, koska ne muiden maatiaisrotujen tapaan kasvavat ja kehittyvät hitaammin kuin pitkälle jalostetut rodut. Islanninhevosta pidetään täysikasvuisena vasta 7–8-vuotiaana.


title: Islanninhevonen

text: Islanninhevosten erikoispiirteisiin lukeutuvat ylimääräiset, ratsastajalle mukavat askellajit "töltti" ja "passi". Islanninhevosilla on tölttiin ja mahdollisesti myös passiin yleensä vahvat luontaiset taipumukset, ja ne liikkuvat näissä askellajeissa varsasta saakka myös vapaana ollessaan, joskin askellajeja pystytään koulutuksella ja ratsastuksella sekä parantamaan että heikentämään.


title: Islanninhevonen

text: Töltti on nelitahtinen, tasainen askellaji, jossa hevosen jalat liikkuvat samassa järjestyksessä kuin käynnissä. Töltissä hevonen kulkee koottuna ja pää korkealla ja astuu takajaloillaan hyvin alleen. Tempo voi vaihdella kävelyvauhdista aina laukan nopeuteen saakka. Töltti on ratsastajalle ja hevoselle erittäin tasaista ja mukavaa menoa.


title: Islanninhevonen

text: Passi on kaksitahtinen, laukkaa nopeampi, vauhdikas askellaji, jossa saman puolen jalat liikkuvat samanaikaisesti samaan suuntaan, ja jossa on liitovaihe. Passi on islanninhevosilla tölttiä harvinaisempaa. Hidasta passia, jossa ei ole liitovaihetta, ei hevosilta toivota, ja sitä kutsutaankin halventavasti "possupassiksi". Passi tarvitsee ratsukolta enemmän taitoa ja kokemusta kuin töltti. Passi myös vahingoittaa jalkoja liiallisella käytöllä joten passia ei saa mennä liikaa.


title: Islanninhevonen

text: Kaikki islanninhevoset eivät osaa erikoisaskellajeista molempia tai kumpaakaan. Vain tölttäävää hevosta kutsutaan nelikäyntihevoseksi, ja sekä töltin että passin osaavaa taas viisikäyntihevoseksi. Vain normaalit askellajit (käynnin, ravin ja laukan) hallitsevat islanninhevoset eivät ole toivottuja, ja ne karsitaankin jalostuksesta. Joillakin islanninhevosilla tölttitaipumukset puolestaan ovat niin vahvat, että ne vapaanakin liikkuessaan tölttäävät ravaamisen sijasta ja niitä voi olla vaikea saada lainkaan ravaamaan. Nature-lehdessä julkaistu tieteellinen tutkimus on osoittanut, että eri askellajien osaamisen taustalla ovat geneettiset tekijät.


title: Islanninhevonen

text: Islanninhevoset ovat maastovarmuutensa ansiosta mainioita vaellusratsuja. Etenkin kotimaassaan Islannissa perinteiseen tapaan kasvaneet hevoset ovat tottuneet liikkumaan ympäri vuoden vaihtelevassa ja hankalassa maastossa ja ovat erityisen varmajalkaisia.


title: Islanninhevonen

text: Vaikka islanninhevoset ovat kuin luotuja maastoratsastukseen, niitä näkee yhä useammin myös koulu- ja esteradoilla. Islanninhevosesta on tullut suosittu harrastehevonen niin aikuisille kuin nuorillekin sopivan kokonsa ja monipuolisuutensa ansiosta.


title: Islanninhevonen

text: Islanninhevosille järjestetään omia erityisiä askellajikilpailuitaan. Askellajikilpailuja järjestetään Suomessa paikallisista tallikilpailuista aina SM-kisoihin, kansainvälisesti myös PM- ja MM-tasolle asti. Passijuoksu- ja tyylipassikilpailut käydään 150–250 metrin pituisilla passiradoilla. Neli- ja viisikäyntihevosten askellaji- ja tölttiluokat järjestetään 250 metrin pituisella ja noin 4 metriä leveällä soikioradalla. Kansainvälisten kilpailujen luokkiin kuuluva askellajihevosten kür-tyyppinen kouluohjelma ratsastetaan kouluradalla ja siinä esitetään liikkeitä eri askellajeissa, mutta ei liitopassia. Nelikäynnissä esitetään hidasta tölttiä, ravia, käyntiä, laukkaa ja nopeaa eli lisättyä tölttiä. Viisikäynnissä esitetään nopean töltin sijaan liitopassia. Tölttilajeissa esitetään tölttiä eri tempoissa, T2-luokassa myös pitkin ohjin, ohjat yhdessä kädessä, jolloin hevosen on kannettava itsensä töltissä. Passijuoksu on nopeuslaji. Tyylipassissa annetaan aikapisteiden lisäksi tyylipisteet niin passiin siirtymisestä, passin laadusta kuin lopussa tapahtuvasta hidastuksestakin. Passijuoksua lukuun ottamatta askellajikilpailut ovat arvostelulaji, jota arvostelee 3–5 tuomaria. Arvosteluasteikko on 0–10. Arvostelun pääkohtia ovat askellajin tahdin puhtaus, oikea tempo, liikkeiden lennokkuus, muoto ja esityksen harmonia.


title: Islanninhevonen

text: Suomalainen Nicola Bergman-Kankaala voitti vuonna 2003 MM-hopeaa viisikäynnissä hevosella Bruni frá Súluholti.


title: Moisio (Lohja)

text: Moisio on Lohjan 6. kaupunginosa, joka sijaitsee aivan keskustan vieressä. Moision pohjoisessa Anttilan kaupunginosasta erottaa Lohjan satamarata Kurjenkatuun saakka, idässä Gruotilasta Lohjanharju sekä lännessä Pappilasta Pappilan pellot. Etelässä Moisio ulottuu aina Nummentien päähän saakka. Moision pisin katu on Nummentieltä laskeva Moisionkatu.


title: Moisio (Lohja)

text: Asutus koostuu pääosin Moisionpellon 1950-luvun omakotitaloista, Nummentien 1980-luvun kerrostaloista ja myöhemmin rakennetusta rivitaloalueesta. Moisiolla on 2 päiväkotia ja ennen koulu joka purettiin vuonna 2011


title: Moisio (Lohja)

text: Moisiolla on hyvät liikuntamahdollisuudet. Moision pohjoispuolella on Moisionlahti, jonka uimarannan vieressä sijaitsee tenniskenttä ja kaupungin venelaituri. Moisionlahdelta on pääsy Lohjanjärvelle Pappilanselän ja Hiidensalmen kautta. Moisionpolku, pieni kävelytie, joka johtaa museolle, sopii hyvin lenkkeilyyn. Moision koulun pihalla voi harrastaa jalkapalloa. Myös lumilautailu on mahdollista, koska Moisiolla on mäki joka soveltuu kyseiseen lajiin. Hiihtohissiä mäessä tosin ei ole, mutta siihen rakennetaan vuosittain hyppyri talkoovoimin. Moisiolta näkyy hyvin Tytyrin kaivoksen torni, josta voi katsoa paikallisen ajan.


title: Pensas

text: Pensas on puuvartinen, tyvestä haarova, vähintään puoli metriä korkea kasvi. Tätä pienempi puuvartinen kasvi on varpu. Tyvestä haaroittumaton puuvartinen kasvi on puolestaan puu. Pensaat eivät muodosta taksonomisesti yhtenäistä ryhmää, vaan luokittelu perustuu niiden kasvutapaan. Lajien tarkka luokittelu pensaisiin, varpuihin ja puihin on mahdotonta, koska monet kookkaat varvut (esim. suopursu ja vaivaiskoivu) kasvavat usein yli puolimetrisiksi. Toisaalta on lajeja, jotka ovat luonnossa sopivalla kasvupaikalla pieniä puita, mutta puutarhassa ja ankeissa oloissa pensaita (esimerkiksi monet orapihlajat).


title: Varpu

text: Varpu tarkoittaa puuvartista, tyvestä haarovaa, korkeintaan puoli metriä korkeaa kasvia. Tätä suurempi monihaarainen puuvartinen kasvi on pensas. Varvut eivät muodosta taksonomisesti yhtenäistä ryhmää, vaan luokittelu perustuu niiden kasvutapaan.


title: Kaksoset

text: Kaksoset ovat samasta raskaudesta syntyvä jälkeläispari.


title: Kaksoset

text: Samanmunaiset kaksoset eli "identtiset kaksoset" eli "monotsygoottiset kaksoset" syntyvät yhdestä jakautuneesta tsygootista eli hedelmöittyneestä munasolusta ja ovat geeniperimältään täysin samanlaiset eli identtiset.


title: Kaksoset

text: Identtisiä kaksosia käytetään kaksostutkimuksissa. Toisiinsa kiinnittyneet kaksoset eli niin kutsutut siamilaiset kaksoset ovat aina samanmunaisia.


title: Kaksoset

text: Erimunaiset kaksoset kehittyvät kahdesta erillisestä, eri siittiöistä hedelmöittyneestä munasolusta ja saattavat siksi olla eri sukupuolta. Erimunaiset kaksoset vastaavat perimältään tavallisia sisaruksia eivätkä muistuta toisiaan normaalia enempää.


title: Kaksoset

text: Erimunaisilla kaksosilla saattaa joissakin hyvin harvinaisissa tapauksissa olla jopa eri isät, mikäli niiden emo on paritellut kahden eri uroksen kanssa hyvin lyhyellä aikavälillä. Tällöin kaksi eri urosta on kumpikin hedelmöittänyt yhden munasolun. Erimunaisten kaksosten siittäminen on siis voinut tapahtua eri aikoihin, jopa eri päivinä.


title: Kaksoset

text: Erittäin harvinaiset puoli-identtiset kaksoset saattaisivat syntyä jakautuneesta munasolusta, jotka hedelmöittyvät tahoillaan eri siittiöistä. Yksi tällainen mahdollinen tapaus on todettu 2006, jolloin toinen kaksosista oli intersukupuolinen, toinen mies.


title: Kaksoset

text: Ihmisellä kaksosraskaus on monikkoraskauksista yleisin. Keskimääräinen mahdollisuus kaksosraskauteen on noin 1:85. Lapsettomuushoidot ovat lisänneet monisikiöisiä raskauksia jonkin verran, sillä monesti alkioita kohtuun istutettaessa laitetaan varmuuden vuoksi useampi alkio, jotta edes yksi kiinnittyisi kohdun seinämään.


title: Kaksoset

text: Niin sanottu Hellinin sääntö kertoo ihmisellä kaksosraskauden todennäköisyydeksi noin 1/85, kolmosraskauden 1/85 ja nelosraskauden 1/85. Aasialaisperäisillä kaksosia esiintyy valkoihoisia harvemmin, afrikkalaisperäisillä useammin. Äidin iän ja synnytysten määrän lisääntyessä kasvaa myös kaksosraskauden esiintyvyys samoin kuin niihin liittyvät riskit kuten keskosuus ja sikiökuolemat. Gary Steinmanin mukaan vegaaninaisten, jotka eivät käytä ollenkaan maitotuotteita, todennäköisyys saada kaksoset on vain viidesosa vegetaristien ja sekasyöjien vastaavasta todennäköisyydestä.


title: Kaksoset

text:
Kaksosraskaus katsotaan lääketieteessä patologiseksi tilaksi. Muun muassa äidin verenpaineen nousu raskauden aikana on monisikiöraskauksissa kohonnut.
Koska kohtu alkaa raskauden loppuvaiheessa käydä kaksosille ahtaaksi, monet kaksoset syntyvät ennenaikaisesti ja keskosina. Nykykäsityksen mukaan pitkä lepuuttaminen sairaalassa ei ole yleensä eduksi kaksosraskauksissa. Synnytys sektiolla on pääosin aiheellista vain, mikäli A-sikiö ei ole päätarjonnassa tai jos ilmenee muita sitä vaativia komplikaatioita.


title: Kaksoset

text: Lapsista ensin syntynyt on A-kaksonen ja toinen B-kaksonen.


title: Kaksoset

text: Hevoset synnyttävät kaksosia hyvin harvoin, noin prosentissa kaikista onnistuneista tiineyksistä. Kaksostiineys rasittaa tammaa voimallisesti ja suurin osa kaksoistiineyksistä keskeytyy spontaanisti. Joissain tapauksissa vain toinen kaksossikiö abortoituu. Kaksostiineyden onnistuessa syntyvät varsat ovat usein heikkoja, ja molempien jäädessä eloon kahden varsan kasvattaminen on huomattava ponnistus tammalle. Tamma saattaa myös torjua toisen tai molemmat kaksoset. Näistä syistä modernissa hevoskasvatuksessa pyritäänkin aina puristamaan kaksostsygootti pois ennen sen kiinnittymistä kohdun limakalvoon.


title: Kaksoset

text: Lampaat ovat tyypillisesti yksisikiöisiä, mutta jotkin kannat ja rodut tuottavat säännöllisesi ja ongelmitta kaksosia, kolmosia ja jopa nelosia. Esimerkiksi maatiaista suomenlammasta on risteytetty useisiin pidemmälle jalostettuihin rotuihin juuri monikkokaritsojen lisäämiseksi.


title: Kaksoset

text: Naudoilla kaksosia syntyy noin 2 prosentissa tiineyksistä. Onnistuneesti syntyvät kaksoset eivät ole erityisen heikkoja eikä niitä hyljeksitä tuotantoeläiminä. Lypsylehmät ja runsasmaitoiset emolehmät tuottavat helposti tarpeeksi maitoa kahden vasikan tarpeisiin, tosin emo saattaa torjua toisen vasikan. Eri sukupuolta olevien kaksosten tapauksessa lehmävasikalla on yli 90 prosentin todennäköisyys olla freemartinismista eli sukupuolielimistöltään poikkeavasti kehittynyt ja lisääntymiskyvytön. Sonniveli kehittyy normaalisti.


title: Pelko

text: Pelko on kaikille ihmisille ja muille eläimille yhteinen tunne, joka liittyy tavallisesti todellisen ulkoisen vaaran havaitsemiseen, ja jonka oireet ovat sisäinen jännitys, levottomuus, kauhun tai paniikin tunne.


title: Pelko

text: Pelkoa voi seurata pelkokäyttäytyminen, joka ilmenee joko taistelemisena, pakenemisena tai paikalleen jähmettymisenä.


title: Pelko

text: Pelkoa lähellä olevia tai siihen kuuluvia tunteita ovat ahdistus, hysteerisyys, paniikki ja viha. Fobia on johonkin asiaan tai tilanteeseen liittyvä suhteeton pelko, joka johtaa ko. kohteen välttämiseen ja rajoittaa henkilön elämää. Fobiat luokitellaan psykiatriassa sairauksiksi.


title: Pelko

text: Pelko on epämiellyttävä tunne, mutta ihminen voi joskus nauttia pelon kokemuksesta esimerkiksi viihteen kautta.


title: Pelko

text: Pelot voi jakaa järkeviin ja haitallisiin. Pelon perimmäinen tarkoitus on edistää eloonjäämistä saamalla ihminen välttämään turhia riskejä, suojautumaan vaaroilta ja pakenemaan vaarallisia tilanteita. Pelon tunne voi myös pitää ihmisen valppaana, antaa energiaa, herättää ja kohdistaa toiminta olennaiseen. Järkevät pelot kanavoituvat varovaisuudeksi, vastuullisuudeksi ja viisaudeksi, jotka saavat ihmisen esimerkiksi ottamaan vakuutuksen tai käyttämään turvavyötä. Sen sijaan pelottomuus väärässä paikassa voi johtaa uhkarohkeaan käyttäytymiseen ja onnettomuuksiin.


title: Pelko

text: Joskus pelko kasvaa niin voimakkaaksi, että se lamauttaa ihmisen ja tekee hänestä arviointi- ja toimintakyvyttömän. Ihmisten erilainen tapa pelätä näkyy esimerkiksi onnettomuustilanteessa, kun yksi lamaantuu ja toinen ryhtyy automaattisesti pelastamaan ihmisiä.


title: Pelko

text: Jotkin yleisistä peloista ovat elämää rajoittavia ja kohtuuttoman suuria suhteessa todelliseen vaaraan. Tällainen on esimerkiksi lentopelko, sillä lentäminen on suhteellisen turvallinen matkustusmuoto.


title: Pelko

text: Pelko voi johtaa siihen, että ihminen alkaa välttää asioita, joiden ajatteleminen käynnistää fyysisen pahan olon. Äärimmillään ihminen voi menettää kaiken kiinnostuksensa asioihin tai ihmissuhteisiin. Pelot ovat usein sitkeitä, ja pelon kierre säilyy usein läpi koko elämän.


title: Pelko

text: Pelko voi kohdistua hyvin monenlaisiin asioihin, tilanteisiin tai tunteisiin. Pelko voi olla synnynnäistä tai opittua. Pelkojen taustalla olevat tekijät vaihtelevat pelosta riippuen.


title: Pelko

text: Luonnonilmiöihin liittyvät pelot, kuten pimeän, tyhjän, tulen tai suurten eläinten pelko, ovat universaaleja pelkoja. Ne ovat esiintyneet ihmisellä aina ja suojelleet häntä vaaroilta.


title: Pelko

text: Tavallisimpia pelkoja ovat esimerkiksi epäonnistumisen pelko, hylätyksi tulemisen pelko, tuntemattomien asioiden pelko, kuoleman pelko, yksinjätetyksi joutumisen pelko ja oman itsenäisyyden tunteen menettämisen pelko.


title: Pelko

text: Suomalaisille vuonna 2014 Facebookin kautta tehdyssä kyselyssä vastanneista yli puolet sanoi pelkäävänsä läheistensä kuolemaa, kärsimystä ja sairastumista. Vajaa puolet sanoi pelkäävänsä väkivaltaa, omaa sairastumista, avoimia tai korkeita paikkoja, tai onnettomuuteen joutumista. Vajaa kolmasosa mutta yli viidesosa sanoi pelkäävänsä esimerkiksi sotaa, ympäristön saastumista, omien vanhempien ikääntymistä, omien lasten tulevaisuutta, omaa kuolemaa, käärmeitä, hämähäkkejä tai hyönteisiä, kipua, ulkona pimeällä liikkumista tai lentämistä. Kuoleman pelko on on selvästi yleisempää nuorilla aikuisilla kuin vanhoilla ihmisillä. Fyysisiä oireita pelosta ilmoitti saavansa 34 prosenttia. Sosiaalista elämää pelko rajoitti 8 prosentilla, ja 7 prosentilla pelko hallitsee elämää.


title: Pelko

text: Tuntemattoman pelko, tai muutoksen pelko, voi saada monenlaisia arkipäiväisiä muotoja. Henkilö voi esimerkiksi pitäytyä aina samanlaisessa ruoassa, vaatetuksessa, asuinpaikassa, tai lehdissä ja televisio-ohjelmissa, ja hän voi vältellä poikkeavia ajatuksia tai ihmisiä. Hän voi myös pitäytyä vain sellaisten asioiden tekemisessä, joissa hän tietää onnistuvansa.


title: Pelko

text: Esiintymispelko on yleinen pelko, josta kärsivät useat esiintyvät taiteilijatkin. Vuonna 2014 suomalaisilla tehdyssä kyselyssä vain 21 prosenttia vastaajista ilmoitti ettei pelännyt julkista esiintymistä lainkaan, ja 20 prosenttia ilmoitti pelkäävänsä sitä erittäin paljon.


title: Pelko

text: Sosiaalisten tilanteiden pelosta kärsivä ihminen pelkää monia erilaisia tilanteita, kuten kuten puheenpitoa yleisön edessä, keskustelun aloittamista ja ylläpitämistä, muiden nähden kirjoittamista, syömistä ja juomista, tai esimiehen kanssa puhumista. Sosiaalisen pelon syy voi olla ennakointi joutua kielteisen arvioinnin kohteeksi. Keskeinen tunne on häpeä. Henkilö voi saada sosiaalisessa tilanteessa psyykkisiä oireita, kuten tunnetta tarkkailun tai tuomitsemisen kohteena olemisesta; tai fyysisiä oireita, kuten sydämen hakkaamista, kämmenten hikoamista, lihasten jännittymistä, poskien punehtumista tai tärinää. Hän voi kokea myös käyttäytymishäiriöitä, kuten kyvyttömyyttä puhua, koota ajatuksiaan tai toimia. Käyttäytyminen voi ilmetä lievänä estyneisyytenä tai haluna paeta tilanteesta.


title: Pelko

text: Lapset pelkäävät etenkin asioita, joita he eivät ymmärrä, tai asioita, joista aikuiset varoittelevat tai joilla lapsia pelotellaan. Lapsesta voi tulla pelokas, jos hänen vanhempansa antavat varoittelullaan hänelle kuvan, että maailma on vaarallinen paikka.


title: Pelko

text: Lapset kertovat pelkäävänsä esimerkiksi painajaisunia, televisio-ohjelmia, mielikuvitusolentoja, todellisia ja kuvitteellisia eläimiä, pimeää, nukkumaan menoa, läheisistä ihmisistä eroon joutumista, hylätyksi tulemista, ympäristöön liittyviä asioita, uusia tilanteita ja uusia asioita. Lastenkirjallisuudessa käsitelläänkin usein pelkoja ja niiden voittamista. Siitä on erilaisia käsityksiä, vähenevätkö vai lisääntyvätkö pelot lapsen kasvaessa.


title: Pelko

text:
Erään suomalaisen tutkimuksen mukaan lähes 80 % lapsista pelkää jotain televisio-ohjelmaa. 2000-luvulla varsinkin lapsille suunnatut televisio-ohjelmat ja niiden mielikuvitushahmot aiheuttavat pelkoja. Vuonna 1993 ahdistusta ja pelkoa aiheuttivat aikuisten väkivaltaohjelmat. Tutkijan mukaan lapset eivät enää katsele aikuisten ohjelmia yhtä paljon kuin ennen. Pahimmillaan pelot voivat aiheuttaa levottomuutta, ahdistusta, unihäiriöitä ja erilaisia psykosomaattisia
oireita.


title: Pelko

text: Pienten tyttöjen ja poikien pelkojen määrässä ei ole havaittu suuria eroja. Tytöillä havaittiin eräässä suomalastutkimuksessa hiukan poikia enemmän läheisiin ihmisiin liittyviä pelkoja.


title: Pelko

text: Yli 11-vuotiailla tytöillä on havaittu olevan enemmän pelkoja kuin pojilla. Nuoret tytöt kärsivät esimerkiksi sosiaalisten tilanteiden pelosta enemmän kuin pojat. Tyttöjen pelot voivat esimerkiksi vaikuttaa heidän käyttäytymiseensä öisin kaupungilla, missä ahdistelun uhka saa heidät pysyttelemään liikkeessä.


title: Pelko

text: Aikuisilla naisilla pelot ja yksittäiset fobiat ovat yleisempiä kuin miehillä. Syytä ei tiedetä, mutta sen on arveltu olevan osittain biologinen ja osittain opittu. Naisilla on yksittäisiä fobioita 8–10 kertaa yleisemmin kuin miehillä. Elämänikäinen paniikkihäiriö on naisilla kaksi ja puoli kertaa yleisempi kuin miehillä, ja sen kanssa samanaikainen torikammo yleensä vaikea ja krooninen. Kolme neljäsosaa naisista pelkää julkisia paikkoja, miehistä vain yksi neljäsosa. Sosiaalisten tilanteiden pelossa ei ole suurta sukupuolieroa. Katuväkivaltaa ja työpaikkaväkivaltaa naiset pelkäävät useammin kuin miehet.


title: Pelko

text: Pelko aiheuttaa ihmisissä erilaisia fyysisiä oireita. Moni on raportoinut pelon aiheuttavan vatsan alueella tärinää, puristusta, kuumaa palloa muistuttavaa tunnetta tai painetta. Monella pelko ilmenee sydämen tykytyksenä tai käsien hikoiluna. Joskus pelko tuntuu koko kehossa tärinänä, heikotuksena, huonona olona tai lihasten jäykkyytenä. Pelko voi jähmettää ihmisen paikoilleen. Joillakin pelko voi aiheuttaa oksennuksen, migreenin tai kylmän hien.


title: Pelko

text: Muita fyysisen pelon oireita ovat iiristen laajeneminen ja ihokarvojen pystyyn nouseminen. Yhdessä lihasten jännittymisen ja sydämen hakkaamisen kanssa nämä oireet kertovat kehon valmistautumisesta fyysiseen toimintaan.


title: Pelko

text: Psykologi Seligman ehdollisti kokeessaan hiiren pelkäämään summeria. Aina kun summeri soi, hiiri sai sähköiskun. Lopulta hiiri hyppäsi penkille, aina summerin soidessa, vaikkei mitään sähköiskua tullutkaan. Kun hiirtä estettiin hyppäämästä, pelko katosi. Joitakin pelkoja voi vastaavalla tavalla sammuttaa myös ihmisillä. Kuitenkaan aina pelot eivät häviä vastaavalla tavalla. Esimerkiksi korkeanpaikankammo voi jopa pahentua, jos siitä kärsivän vie heti kerrostalon katolle. Seligmanin mukaan tietyt pelot ovat tulleet ihmisille evoluution mukana geeneihin. Tosin ainakaan tutkija Minekan havaintojen mukaan itse pelkoreaktio ei riipu geeneistä. Hän havaitsi että laboratoriossa apinanpoikaset eivät oppineet pelkäämään käärmettä, mutta kun nämä pääsivät emonsa helmoihin, ne alkoivat pelätä käärmeitä.


title: Pelko

text: Ruotsalainen psykofysiologi Öhman kehitteli ajatusta eteenpäin ja totesi että ihmisille on geneettinen alttius tietyille peloille. Tämän mukaan toiset ihmiset ovat herkempiä peloille kuin toiset. Lisäksi nykyihmiset pelkäävät herkemmin asioita, joita ihmisten esivanhemmat pelkäsivät. Eräässä kokeessa hän tutki pelkoehdollistumista kohteilla, jotka olivat ihmisten esivanhempien pelon kohteita (käärme, hämähäkki) ja kohteilla, jotka eivät olleet (kukka). Pelkoreaktio voitiin luoda, mutta esivanhempien pelkokohteet olivat sitkeämpiä ja pysyvämpiä kuin modernit pelonkohteet, kuten tuliase. Tämä voidaan selittää siten että evoluutiolla ei ole ollut aikaa viedä herkistymistä geeneihin.


title: Pelko

text: Pelko syntyy aivojen mantelitumakkeessa. Ensin ihmisen näkö- ja kuulohavainnot siirtyvät hermoärsykkeinä aivolisäkkeeseen. Se ohjaa hermoärsykkeet näkö- ja kuulokeskuksiin, joissa ne käsitellään ja lähetetään edelleen mantelitumakkeeseen. Jos aistimus merkitsee mantelitumakkeen mielestä mahdollisesti vaaraa, mantelitumake aktivoi otsalohkon, joka arvioi tilanteen. Jos vaaraa ei ole, otsalohko rauhoittaa mantelitumakkeen, mutta jos tilanne on vaarallinen, mantelitumake hälyttää hypotalamuksen, aivorungon ja otsalohkon. Elimistö virittyy pelkotilaan, jossa se valmistautuu joko taisteluun tai pakoon.


title: Pelko

text: Äärimmäisen pelottavan asian edessä mantelitumake voi ohittaa otsalohkon ja virittää elimistön pelkoreaktiot äärimmilleen. Sympaattisen hermoston kautta lähtee viesti lisämunuaisiin, jonka erittämien hormonien vaikutuksesta keho virittäytyy toimintaan. Adrenaliinia erittyy niin paljon, että äärimmäisessä tapauksessa ihminen voi jopa kuolla sydämen pettämiseen.


title: Pelko

text: Mantelitumake ja talamus voivat käsitellä pelkoja tiedostamatta. Näin voimme siis pelätä asiaa, jota emme muista tai edes tietoisesti havainneet. Tästä esimerkkinä ranskalaisen lääkärin Clapareden havainto eräästä potilaasta. Tämä ei aivovaurion vuoksi kyennyt muodostamaan enää uusia muistoja, joten Clapareden täytyi joka kerta potilaan tavatessaan esittäytyä. Eräällä kerralla lääkäri pani käteensä nastan ennen kättelyä. Seuraavalla kerralla potilas ei muistanut Claparedeä, mutta ei toisaalta suostunut kättelemäänkään.


title: Pelko

text: Hermosolut jotka vievät mantelitumakkeesta talamukseen, ovat epätarkkoja ja reagoivat vain suuriin ärsykeryhmiin. Mantelitumake ei erota esimerkiksi käärmettä kepistä tai krokotiilia veden pinnalla kelluvasta puunrungosta. Hermosolut aivokuoren ja talamuksen välillä taas ovat tarkempia ja ne valikoivat ärsykkeitä. Näin ollen siis mantelitumake ja talamus ovat työssään, kun säikähtää keppiä käärmeenä. Pian kuitenkin aivokuori korjaa erehdyksen.


title: Pelko

text: Pysyvä pelko voi syntyä vain yhdestä kerrasta. Ihmisen neurologinen järjestelmä tallentaa tapahtumaan liittyvän pelon tunteen pysyvästi aivoihin tapahtumaa seuraavan unen aikana.


title: Pelko

text: Pelosta on usein vaikea päästä eroon. Kirjallisuudessa ehdotettuja menetelmiä pelon karkottamiseksi ovat esimerkiksi pakottavan tarpeen löytäminen pelosta pääsemiseksi, konkreettinen harjoittelu, pelon kohteeseen liittyvien kauhukuvitelmien korvaaminen neutraaleilla tai positiivisilla, pelätyn vahingon realistinen tarkastelu, itsetuntemuksen lisääminen, toisten ihmisten tuki, rukoukseen turvautuminen, altistushoito, hypnoosi ja jooga. Yksittäisiä pelkoja vastaan on lisäksi kehitetty omia menetelmiään. Esimerkiksi joillain lentoyhtiöillä on lentopelkoprojekteja, joissa lentopelosta kärsivät ihmiset oppivat rentotumaan ja kohtaamaan pelkonsa mielikuvaharjoituksissa. Esiintymiskursseilla pyritään taltuttamaan esiintymispelkoa. Jotkut turvautuvat alkoholiin pelkojensa lievittämiseksi.


title: Pelko

text: Politiikassa ihmisten pelkoihin ulkopuolelta tulevaa uhkaa kohtaan voidaan vastata esimerkiksi lupauksilla tiukentaa rajavalvontaa. Kaupunkisuunnittelun tasolla ihmisten kokemat pelot voivat vaikuttaa kaupunkien harjoittamaan turvallisuuspolitiikkaan, rikoksentorjuntaan ja arkkitehtuuriin. Turva-alan yritykset kasvavat pelon ilmapiirin lisääntyessä. Työelämässä "pelolla johtaminen" on eräs tapa nostaa työpaikan tehokkuutta.


title: Pelko

text: Kasvatuksessa lapsia voidaan pelotella mielikuvitusolennoilla kuten kummituksilla, Näkillä tai möröllä, jotta he eivät uskaltaisi mennä vaarallisiin paikkoihin.


title: Pelko

text: Joissain uskonnoissa voidaan pyrkiä herättämään jumalanpelkoa.


title: Pelko

text: Kauhu on kansanperinteen, mytologian, fiktion ja muun viihteen lajityyppi, joka pyrkii herättämään kauhun tunteita.


title: Västerås

text: Västerås (suomeksi myös "Vesterås" tai "Vesteroos") on entinen Ruotsin kaupunki ja nykyinen Västeråsin kunnan keskustaajama. Västerås sijaitsee Keski-Ruotsissa Västmanlandin läänissä, ja se kuuluu Västmanlandin maakuntaan. Se sijaitsee Mälaren-järven pohjoisrannalla, noin 100 kilometriä Tukholmasta länteen. Västerås on myös Västmanlandin läänin pääkaupunki. Vuoden 2010 Västeråsin kaupunkitaajamassa oli 110 877 asukasta.


title: Västerås

text: Västerås on yksi Ruotsin vanhimmista kaupungeista. Viikingit asuttivat Västeråsia jo ennen vuotta 1000. 1000-luvulla Västerås oli Ruotsin toiseksi suurin kaupunki, ja 1100-luvun puolivälissä kaupungin linnasta tuli piispan asuinpaikka. Seuraavilla vuosisadoilla rakennettiin tuomiokirkko ja luostari. Ensimmäinen kaupungin vaakuna on 1200-luvun lopulta.


title: Västerås

text: Västeråsin linna oli kuninkaallisten asuinpaikkana Kustaa Vaasan ajoilta vuoteen 1638, ja siellä pidettiin Västeråsin valtiopäivät 1527, joissa kirkko määrättiin luopumaan ylimääräisestä omaisuudestaan kruunulle. Myös vuoden 1544 valtiopäivillä tehtiin merkittäviä valtiollisia uudistuksia.


title: Västerås

text: Johannes Rudbeckius rakensi Ruotsin ensimmäisen lukion, Rudbeckianska Gymnasietin, Västeråsiin vuonna 1623.


title: Västerås

text: Västerås on Lahden ystävyyskaupunki.


title: Västerås

text: Västeråsista on kotoisin urheiluseura Västerås SK, jolla on toimintaa useassa eri urheilulajissa. Parhaiten se on tunnettu jääpallomenestyksestään, Västerås SK Bandyklubb on voittanut kautta aikojen eniten lajin Ruotsin mestaruuksia. Seuralla on myös jalkapallojaosto Västerås SK Fotboll ja salibandyjaosto Västerås SK Innebandy. Västerås SK:lla oli myös jääkiekkotoimintaa, nykyisin lajissa kaupunkia edustaa VIK Västerås HK.


title: Qin

text: Qin (Wade-Giles: "Ch'in", myös "Tsin") oli valtio Kiinan Kevättä ja syksyä- sekä Taistelevien läänitysvaltioiden aikana vuosina 778 eaa.–206 eaa.


title: Qin

text: Lännessä sijainnut Qinin valtio oli alun perin sotilaallisesti ja taloudellisesti heikko ja aikaansa jäljessä, mutta uudistusten myötä siitä kehittyi kovalla kurilla johdettu voimakas valtio, joka voitti lopulta suuren Chu:nkin. Vuonna 247 eaa. valtion johtoon nousi Zheng, jonka johdolla Qinin joukot valtasivat Hanin, Zhaon, Wein, Chun, Yanin ja Qin vuoteen 221 eaa. mennessä. Tästä alkoi Qin-dynastian aika, jolloin Zheng hallitsi nimellä Qin Shi Huangdi.


title: Qin

text: Kiinan hajottua monien paikallisten mahtimiesten hallittavaksi itäisen Zhou-dynastian aikoihin lännessä Wei-joen laaksossa sijainnut Qin oli syntyneistä valtioista kaikkein heikoin ja vähiten kehittynyt. Vuoret suojasivat osaa maasta, jonka oli taisteltava Xiongnu-kansaa vastaan. Alussa Qin kärsi tappioita taisteluissa muita kiinalaisvaltioita vastaan.


title: Qin

text: Qinillä oli vähiten feodaalista painolastia, ja sen johtajat alkoivat lujalla, ankarallakin kädellä uudistaa maataan. He tekivät siitä lujasti keskitetyn virkamiesvaltion, jossa perinnöllisyydellä ei ollut merkitystä. Kovalla kurilla saatiin mobilisoitua liikkeelle voimakkaita armeijoita, joiden avulla Kiina valloitettiin vähän yli sadan vuoden kuluessa. Shu ja Ba vallattiin jo 316 eaa. ja suurin osa Kiinan valtioista viimeisen yhdeksän vuoden sisään 230–221 eaa. Pahin vastustaja, Keltaisestajoesta etelään sijainnut Chu kukistui 223 eaa. ja idässä rannikolla ollut Qi 221 eaa.


title: Peruukki

text: Peruukki eli tekotukka on luonnonhiuksista tai tekohiuksista tehty tukka, jota käytetään omien hiusten lisänä tai niitä korvaamaan. Peruukkia voidaan käyttää muotidetaljina, peittämään hiustenlähtöä tai kaljua kohtaa, uskonnollisista syistä tai asun osana. Ihmishiusten lisäksi peruukkeja tehdään esimerkiksi villasta, hevosen, jakin tai puhvelin karvoista, tai höyhenistä. Myös kokonaan synteettisiä materiaaleja käytetään.


title: Peruukki

text: Peruukin hiukset kiinnitetään päälaen muotoa myötäilevään pohjaan. Jos hiukset kiinnitetään omiin hiuksiin, kyseessä on hiuslisäke. Miesten hiuslisäkettä kutsutaan tupeeksi.


title: Peruukki

text: Vanhimmat tunnetut peruukit ovat peräisin muinaisesta Egyptistä. Egyptiläiset ajelivat hiuksensa kuuman aavikkoilmaston vuoksi mutta peittivät kaljunsa peruukilla, sillä kaljua päätä ei pidetty kauniina. Yläluokan peruukit tehtiin oikeista hiuksista, villasta, palmulehtien kuiduista ja jopa hopeasta.


title: Peruukki

text: Antiikin Kreikassa ja Roomassa aidot hiukset olivat arvostettuja, mutta peruukkeja käytettiin joskus esteettisistä syistä ja peittämään kaljuuntumista. Kun kristinuskosta tuli Rooman valtauskonto, kirkko julisti peruukkien käytön suureksi synniksi.


title: Peruukki

text:
Keskiajalla kirkko määräsi naimisissa olevat naiset peittämään päänsä, jolloin peruukkienkin käyttö hiipui. Keskiajan jälkeen peruukkien suosio alkoi nousta Euroopassa, ja Ranskan Henrik III nosti peruukit jälleen muodikkaiksi alettuaan käyttää niitä peittämään kaljuaan. Peruukeista tuli yleinen asuste niin naisilla kuin miehilläkin Englannin kuningatar Elisabet I:n aikaan mennessä.
Puritaanit vastustivat peruukkeja 1600-luvulla, eikä peruukin kanssa saanut myöskään tulla kirkkoon. Peruukkien suosio kuitenkin jatkoi kasvamistaan. Kun kaljuuntuva Ranskan kuningas Ludvig XIV alkoi pitää peruukkia 34-vuotiaana, koko hänen hoviväkensäkin alkoi pitää keltaisia peruukkeja. Nekin, joilla ei ollut varaa peruukkiin, laittoivat hiuksensa näyttämään peruukilta. Peruukeista tuli 1600-luvulla yhden vuosisadan ajaksi näkyvä luokkasymboli. Peruukki oli muhkea ja peitti selän ja hartiat sekä laskeutui rinnalle. Ranskassa perustettiin peruukintekijöiden kilta vuonna 1665. Peruukista tuli myös tiettyjen ammattien, kuten tuomarin, asun virallinen osa.


title: Peruukki

text:
Peruukkien suosio jatkui 1700-luvulle asti. Caenissa puhkesi vuonna 1715 mellakoita sen johdosta, että peruukkeihin käytetty puuteri oli aiheuttanut pulaa leivästä. Ranskan vallankumouksessa 1789 peruukit yhdistettiin aristokratiaan, ja peruukkien käytöstä luovuttiin.
Peruukkeja alettiin nähdä taas 1900-luvulla, sillä niiden avulla hiustyyliä saatiin nopeasti vaihdettua. Synteettiset materiaalit olivat myös tehneet peruukeista aikaisempaa edullisempia. Käsintehtyjä peruukkeja käytetään nykyisin edelleen paljon oopperassa ja teatterissa.


title: Peruukki

text: Aasiassa peruukit ovat aina olleet harvoin käytettyjä, paitsi Kiinan ja Japanin perinteisessä teatterissa. Jotkut ortodoksijuutalaiset naiset peittävät päänsä peruukilla.


title: Peruukki

text: Nykyisin peruukit ovat usein synteettisiä. Synteettinen materiaali maksaa vain murto-osan aidon hiuksen hinnasta. Synteettinen hius valmistetaan esimerkiksi akryylistä, modakryylistä, nailonista tai polyesteristä.


title: Peruukki

text: Aito hius on painavampaa kuin synteettinen hius. Aitoa hiusta on helpompi muotoilla kuin synteettistä hiusta, ja sitä voi kihartaa ja värjätä. Aito hius kestää hankausta ja kuumuutta paremmin kuin synteettinen. Kasvuvaiheessa olevaa hiusta pidetään parempana materiaalina kuin kasvun lopettanutta ja pudonnutta hiusta. Leikkauksen jälkeen hiuksen uloin kerros poistetaan, jotta hiuksesta tulee helpommin käsiteltävä. Yhteen peruukkiin tarvitaan yli 100 grammaa hiusta, josta maksetaan luovuttajalle Euroopassa yleensä vähintään 300 euroa. Aidosta hiuksesta tehty peruukki kestää normaalisti kahdesta kuuteen vuoteen, jos sitä huolletaan oikein.


title: Peruukki

text: Peruukeissa käytettävä aito hius on yleensä niin sanottua indoeurooppalaista hiusta, jota saadaan Italiasta Intiaan ulottuvalta alueelta. Eurooppalaista hiusta saadaan Keski-Euroopasta, mutta sen saatavuus on heikkoa. Kolmas peruukkien hiustyyppi on aasialainen hius.


title: Peruukki

text: Peruukin valmistuksen ensimmäisessä vaiheessa hiukset asetellaan samansuuntaisiksi, sidotaan yhteen, puhdistetaan ja muotoillaan. Asiakkaan päälaesta otetaan mitat, jotta peruukin pohja sopisi mahdollisimman hyvin. Pohjaverkko valmistetaan kankaasta kuten silkistä, puuvillasta tai nailonista. Pohja asetetaan alustalle ja hiukset solmitaan siihen kiinni. Peruukin etuosan hiukset solmitaan yleensä yksitellen, muiden osien hiukset useampi yhdessä. Reuna ommellaan vielä erikseen. Yhteen peruukkiin tarvitaan noin 30–40 000 solmua. Peruukkiin ommellaan myös kiinnikkeet, joilla se pysyy päässä. Kiinnikkeet valmistetaan usein teräsjousista tai elastisesta nauhasta.


title: Peruukki

text: Kun peruukki on solmittu, solmujen kiinnitys varmistetaan painamalla peruukin sisäpuolta silitysraudalla. Peruukki kosteutetaan muotoilua varten. Siihen kiinnitetään rullat, se peitetään verkolla ja kuivataan uunissa, minkä jälkeen se kammataan ja muotoillaan.


title: Liaani

text: Liaani on puuvartinen köynnöskasvi. Liaanit eivät muodosta taksonomisesti yhtenäistä ryhmää, vaan luokittelu perustuu yksinomaan niiden kasvutapaan.


title: Liaani

text: Liaani on kasvutapana erityisen otollinen rehevän ja korkean kasvillisuuden seassa. Liaani keskittää kasvuvoimansa versojen pituuskasvuun, jolloin se pystyy hyvin nopeasti kurottamaan lehtensä valoon tiuhan aluskasvillisuuden seasta. Kasvaessaan liaani ottaa tukea puista ja muista suurista kasveista, jolloin hitaasti tapahtuva, versoja tukevoittava puuaineksen muodostuminen ei ole esteenä kasvuvauhdille.


title: Liaani

text: Liaaneja kasvaa lähes kaikkialla maailmassa. Erityisen yleisiä ne ovat sademetsissä, jossa ne muodostavat laajalle ulottuvia kasvustoja puiden runkojen ympärille ja oksistoon. Liaanit mahdollistavat siten myös viidakon eläinten liikkumisen puusta toiseen ilman, että niiden tarvitsee laskeutua välillä maahan.


title: Liaani

text: Liaanien määrä on kasvanut trooppisissa metsissä merkittävästi viimeisen viidenkymmenen vuoden aikana. Liaanit haittaavat puiden kasvua ja kilpailevat vedestä, ravinteista ja auringonvalosta. Liaanit myös lisäävät puiden kuolleisuutta ja estävät puiden siemeniä itämästä.


title: Liaani

text: Boreaalisella vyöhykkeellä tavattavia liaaneja ovat muun muassa piippuköynnökset ("Aristolochia"), palsamiköynnökset ("Schisandra"), kilpikierrot ("Menispermum"), kärhöt ("Clematis"), laikkuköynnökset ("Actinidia"), kelasköynnökset ("Celastrus"), siipiköynnökset ("Tripterygium"), villiviinit ("Parthenocissus"), viiniköynnökset ("Vitis"), koisot ("Solanum") ja köynnöstävät kuusamat ("Lonicera"). Suomessa kasvaa luonnonvaraisena vain harvoja liaaneja: alkuperäisiä lajeja ovat siperiankärhö ("Clematis sibirica") ja punakoiso ("Solanum dulcamara"). Luontoon karanneita viljeltyjä liaanikasveja ovat esimerkiksi ruotsinköynnöskuusama ("Lonicera periclymenum") ja säleikkövilliviini ("Parthenocissus inserta").


title: Pauli Hanhiniemi

text: Pauli Aatos Hanhiniemi (s. 24. lokakuuta 1964 Alavus) on suomalainen muusikko, säveltäjä ja sanoittaja. Hän tuli tunnetuksi Kolmas Nainen -yhtyeen laulusolistina vuosina 1986–1994. Myöhemmin hän toimi yhtyeessä Pauli Hanhiniemen Perunateatteri (1994–2004) sekä kansanmusiikkia soittavassa yhtyeessä Hehkumo (2006–2009). Kolmas Nainen palasi tauolta vuonna 2009. Hanhiniemi on tehnyt tekstejä myös muille yhtyeille ja artisteille. Hän sai Juha Vainio -sanoittajapalkinnon vuonna 2007. Myös Hehkumo on julkaissut uusia kappaleita ja tehnyt keikkoja 2010-luvullakin.


title: Pauli Hanhiniemi

text: Hanhiniemi on vaikuttanut myös kokoonpanossa Testivoittaja, joka vaihtui vuonna 2011 yhtyeeseen Gran Turismo. Hanhiniemellä on Ville Rauhalan kanssa myös duokokoonpano, jonka nimi on M.A.D. (melko akustinen duo). Hanhiniemi on myös toiminut laululyriikan tuntiopettajana. Hanhiniemi on syntyjään alavutelainen, mutta on asunut jo pitkään Tampereen Pispalassa.


title: Pauli Hanhiniemi

text: Hanhiniemen ääntä on käytetty vuonna 1995 valmistuneessa elokuvassa "Tyttöjä ja jäätelöä "sekä vuodesta 1994 animaatioelokuvasarjassa "Maa aikojen alussa". Hän harrastaa myös näyttelemistä. Hänet on nähty muutamissa teatterinäytelmissä muun muassa Tampereella ja elokuvissa. Hanhiniemi esiintyi syksyllä 2007 TV2:ssa alkaneessa komediasarjassa "Antiikkieno".


title: Pauli Hanhiniemi

text: Pauli Hanhiniemi on tehnyt tilauksesta tekstejä eri yhtyeille, muun muassa Yölle, Heikki Silvennoiselle, Kikalle, Tiktakille, Jani Wickholmille, Popedalle ja Pate Mustajärvelle. Muun muassa elokuvissa Lakeuden kutsu ja Helmiä ja sikoja kuullaan Hanhiniemen musiikkia.


title: Pauli Hanhiniemi

text: Hanhiniemelle myönnettiin vuoden 2007 Juha Vainio -palkinto työstään suomalaisena laulunkirjoittajana ja sanoittajana. Palkintoraadin perustelujen mukaan Hanhiniemen yli 20 vuotta kestänyt ura on ”vakiinnuttanut hänen asemansa yhtenä Suomi-rockin kulmakivistä”.


title: Pauli Hanhiniemi

text: Vuonna 2009 Jyväskylän kaupunginteatterissa tuli ensi-iltaan Arto Paasilinnan "Ulvova mylläri" -romaaniin perustuva musikaali. Hanhiniemi sävelsi ja sanoitti esitykseen 15 laulua. Pauli Hanhiniemi ja Kolmas Nainen tekivät paluun viiden esiintymisen mittaisella kiertueella kesällä 2009. Yhtye julkaisi uuden albumin "Sydänääniä" lokakuussa 2009.


title: Pauli Hanhiniemi

text: Hanhiniemi esiintyi yhtenä artistina "Vain elämää" -ohjelman 2. tuotantokaudella syksyllä 2013. Vuonna 2013 Kolmas Nainen julkaisi uuden albumin "Me ollaan ne".


title: Pauli Hanhiniemi

text: Hanhiniemi näytteli kirkkoherraa 24. tammikuuta 2014 ensi-iltansa saaneessa suomalaisessa elokuvassa "Anselmi – nuori ihmissusi".


title: Pauli Hanhiniemi

text: Pauli Hanhiniemen ensimmäinen sooloalbumi "Minä ja Hehkumo" julkaistiin 19. syyskuuta 2014 . Se nousi ensimmäisellä listaviikolla virallisen albumilistan sijalle 3. Ennen levyn julkaisua kesällä 2014 ilmestyivät singlet "Muutkin mokaa", "Päivä jatkuu kuukauden" ja "Sellaista on c'est la vie". Singlelohkaisuiden lisäksi radiosoittoa on kertynyt "Materiaa"-kappaleelle. Pauli sai Emma-ehdokkuuden gategoriassa "Yleisöäänestys: artisti/yhtye".


title: Pauli Hanhiniemi

text: Hanhiniemen toiselta sooloalbumilta "Pölyä, hiuksia, risuja" julkaistiin ensimmäinen singlelohkaisu "Suru teki lähtöään" 12. lokakuuta 2016 (latauslistalla 22. ja radiosoittolistalla 46.) ja albumi 14. lokakuuta 2016. Heti julkaisun jälkeen albumi nousi virallisen listan sijalle 11. Lokakuussa julkaistiin myös Docendon kustantama 220-sivuinen kirja "Pauli Hanhiniemi – Kerran elettyä" (ISBN: 978-952-291-272-5). "Pölyä, hiuksia, risuja" oli soitetuin kappale Yle Radio Suomessa lokakuun lopulla, viikolla 43. Uuden levyn myötä hän lähtee marraskuun alussa 2016 uuden bändinsä, Pauli Hanhiniemen Retkue, kanssa kiertueelle, joka kestää ainakin helmikuuhun 2017.


title: Pauli Hanhiniemi

text: Hanhiniemi erosi vuonna 2015 Teija-vaimostaan, jonka kanssa hänellä on kolme lasta. Hanhiniemi kertoi kirjansa julkistamistilaisuudessa lokakuussa 2016 asuvansa avoliitossa italialaisen Ilaria Tuccin kanssa Tampereella. Tucci laulaa duettona Hanhiniemen kanssa kappaleella "Mä en oo koskaan" 2016 julkaistulla albumilla "Pölyä, hiuksia, risuja". He odottavat perheenlisäystä vuoden 2017 alkupuolella.


title: Uranuksen kuut

text: Uranuksen kuut ovat planeetta Uranuksen kiertolaisia. Kuita lasketaan olevan 27 kappaletta, joista 21 on varmistettu ja nimetty.


title: Uranuksen kuut

text: Kaksi suurinta kuuta, Titanian ja Oberonin, löysi William Herschel 13. maaliskuuta 1787 päivälleen seitsemän vuotta sen jälkeen, kun hän oli tehnyt ensihavaintonsa Uranuksesta. William Lassell löysi Arielin ja Umbrielin vuonna 1851. William Herschelin poika John nimesi vuotta myöhemmin silloin tunnetut neljä kuuta. Seuraavan kuun, Mirandan, löysi Gerard Kuiper vuonna 1948.


title: Uranuksen kuut

text: Voyager 2 -avaruusluotaimen ohitus tammikuussa 1986 lisäsi tunnettujen kuiden määrää kymmenellä, ja myöhemmin löydettiin vielä yksi kuu lisää luotaimen vanhoja kuvia tutkimalla.


title: Uranuksen kuut

text: Maasta käsin planeettaa kiertäviä kappaleita on löydetty sittemmin vielä lisää: kaksi vuonna 1997, kolme vuonna 1999, kolme vuonna 2001 ja kolme vuonna 2003. Uusimmat löytyneet kuut ovat pienikokoisia ja todennäköisesti planeetan kiertoradalleen kaappaamia asteroideja. On hyvin luultavaa, että Uranuksella on vastaavanlaisia satelliitteja yhä löytämättä.


title: Uranuksen kuut

text: Kuut eroavat toisistaan suuresti. Neljä suurinta kuuta ovat yli tuhannen kilometrin läpimittaisia, kun taas pienimmät kuut ovat noin kymmenen kilometriä halkaisijaltaan. Sisimmät kuut, Cordelia ja Ofelia, kiertävät uloimman Epsilon-renkaan molemmin puolin niin sanottuina paimenkuina. Uloin tunnettu kuu, Ferdinand, puolestaan kiertää retrogradista rataa noin 400 kertaa kauempana etäisyydellä, joka vastaa yli kolmannesta Merkuriuksen ja Auringon välisestä etäisyydestä. Neljää ulointa kuuta lukuun ottamatta kuiden kiertoradat ovat varsin lähellä ympyrää ja sijaitsevat planeetan päiväntasaajan tasolla. Kaikki Uranuksen kuut ovat saaneet nimensä William Shakespearen ja Alexander Popen teoksissa esiintyvien henkilöhahmojen mukaan.


title: Uranuksen kuut

text: Uranuksen kuut. Vertailun vuoksi Uranuksen säde on 25 560 km. Uranuksen renkaat ovat 38 000–51 140 km:n päässä planeetan keskipisteestä ja sisin kuu kiertää uloimpien renkaiden välissä.


title: Finncon

text: Finncon on suurin Suomessa järjestettävä science fiction- ja fantasiatapahtuma eli ”con”. Finncon erottuu useimmista muista maailmalla järjestettävistä coneista siinä, että se on osallistujille täysin ilmainen. Kävijöiden määrä on noussut parhaimmillaan noin 5 000:een päivässä.


title: Finncon

text: Ensimmäinen Finncon vuonna 1986 oli myös Suomen ensimmäinen valtakunnallinen scifi-tapahtuma. Vuodesta 1999 lähtien tapahtuma on ollut melkein jokavuotinen, ja se järjestetään vuorotellen Helsingissä, Turussa, Jyväskylässä (Jyväskylän kesä -tapahtuman osana) ja vuodesta 2008 alkaen myös Tampereella. Tapahtuman toiminnan tueksi perustettiin vuonna 2006 Finncon-yhdistys ry, jonka tarkoituksena on auttaa osaamisen säilymisessä.


title: Finncon

text: Finnconin kävijämäärät ovat vuosien mittaan kasvaneet huomattavasti, erityisesti kun mukaan otettiin anime- ja manga-harrastajien tapahtuma Animeconin nimellä. Finnconin yhteydessä järjestettiin Animecon ensimmäisen kerran vuonna 1999 Turussa. Vuoden 2011 Finncon-Animecon Turussa oli viimeinen kerta, jona Finncon ja Animecon pidettiin yhdessä.


title: Finncon

text: Tapahtuman yhteydessä on 2000-luvulla yleensä järjestetty sitä edeltävät science fiction -tutkijoiden seminaari sekä tiedeaiheinen päivä.


title: Finncon

text: Finncon tapahtumat 1986–2016


title: Cordelia

text: Cordelia on Uranuksen sisin kuu. Se löydettiin "Voyager 2"-luotaimen ottamista kuvista 20. tammikuuta 1986, ja sille anettiin väliaikainen nimi S/1986 U 7. Kuu tunnetaan myös nimellä Uranus VI.


title: Ofelia (kuu)

text: Ofelia on Uranuksen kuu. Se on nimetty William Shakespearen Hamlet-näytelmän Poloniuksen tyttären ja Hamletin rakkauden kohteen mukaan. Ofelia kiertää Uranusta hyvin lähellä planeettaa rengasjärjestelmän lähettyvillä. Se löydettiin "Voyager 2" -luotaimen ottamista kuvista 20. tammikuuta 1986


title: Ofelia

text: Ofelia tai Ophelia voi tarkoittaa:


title: Rover

text: Rover Company oli brittiläinen autonvalmistaja. Yhtiö aloitti toimintansa Coventryssa, mutta siirtyi Solihulliin toisen maailmansodan jälkeen. Liityttyään Leyland Motors -konserniin vuonna 1967 Rover Company säilytti identiteettinsä British Leylandin tytäryhtiönä aina 1980-luvulle asti. Rover-merkki selvisi British Leylandin hajoamisesta, ja oli sen jälkeen Rover Groupin päämerkki joutuen ensin British Aerospacen käsiin, ja sitten BMW:n omistukseen. Vuonna 2000 BMW myi suuren osan Rover Groupin autotuotannosta Phoenix Consortium -liikemiesryhmälle, joka jatkoi toimintaa MG Rover Group -nimellä. BMW kuitenkin piti itsellään oikeudet Rover-nimeen, sallien MG Roverin käyttää sitä lisenssillä. Huhtikuussa 2005 Rover-merkkisten autojen tuotanto päättyi MG Roverin joutuessa vararikkoon. Heinäkuussa 2005 Nanjing Automobile osti MG Roverin fyysisen omaisuuden, vaikka SAIC jo omisti osan MG Roverin henkisestä omaisuudesta, suunnitellen MG Roverin automallien tuotannon jatkamista Kiinassa ja Longbridgessä vuonna 2007. BMW myi oikeudet Rover-nimeen Ford Motor Companylle 18. syyskuuta 2006 noin 6 miljoonan punnan hintaan. Ford halusi sen suojatakseen Land Rover -merkkiään. Ford oli saanut option Rover-nimen ostoon ostaessaan Land Roverin BMW:ltä vuonna 2000. Maaliskuussa 2008 Ford pääsi Tata Motorsin kanssa sopimukseen, jonka mukaan Tata saa oikeudet Rover-nimeen yhdessä Jaguar- ja Land Rover -tuotannon kanssa.


title: Rover

text: Ensimmäinen Rover oli sähkökäyttöinen kolmipyörä, jonka valmisti Coventryssa, Englannissa toiminut Starley & Sutton Co. vuonna 1883. Yhtiön perustivat John Kemp Starley ja William Sutton vuonna 1878. Starley oli aiemmin työskennellyt setänsä James Starleyn kanssa. James aloitti valmistamalla ompelukoneita ja siirtyi valmistamaan polkupyöriä vuonna 1869.


title: Rover

text: 1880-luvun alussa markkinoilla olleet polkupyörät olivat melko vaarallisia, korkealla etupyörällä varustettuja malleja. J. K. Starley teki historiaa vuonna 1885 esittelemällä Rover-turvapolkupyörän. Se oli takavetoinen, ketjuvetoinen, ja siinä oli kaksi suunnilleen samankokoista pyörää. Tämä teki sen vakaammaksi kuin aiemmat, suuripyöräiset mallit. Cycling Magazine -lehti kirjoitti, että Rover oli ”näyttänyt mallia maailmalle”. Tätä fraasia Rover käytti kauan mainonnassaan. Starleyn Rover-pyörää pidetään ensimmäisenä nykyisiä polkupyöriä muistuttavana pyöränä. Yhtiön nimestä on muotoutunut puolan ("Rower") ja valkovenäjän ("Rovar", Ро́вар) kielten polkupyörää tarkoittava sana. Englannin kielen sana "rover" tarkoittaa kulkijaa.


title: Rover

text: Vuonna 1888 Starley valmisti sähköauton, mutta se ei koskaan tullut tuotantoon.


title: Rover

text: Vuonna 1889 yhtiön nimeksi tuli J. K. Starley & Co. Ltd ja 1890-luvun lopussa Rover Cycle Company Ltd. Kolme vuotta sen jälkeen kun Starley oli kuollut vuonna 1901, Rover ryhtyi valmistamaan autoja. Ensimmäinen malli oli kaksipaikkainen Rover Eight, joka valmistettiin Daimlerilta tulleen Edmund Lewisin suunnitelmien pohjalta. Ensimmäisen maailmansodan aikana yhtiö valmisti moottoripyöriä, Maudslayn suunnittelemia kuorma-autoja ja Sunbeamin suunnittelemia henkilöautoja. Polku- ja moottoripyörien tuotanto jatkui aina siihen asti, kunnes Suuri lama pakotti lopettamaan tuotannon vuonna 1925. Yhtiö ei menestynyt kovinkaan hyvin 1920-luvulla eikä tuottanut voittoa vuodesta 1923 1930-luvun puoliväliin asti. Vuonna 1929 yhtiön johtajaksi tuli Spencer Wilks Hillmanilta. Hänen johdollaan yhtiö ryhtyi valmistamaan ylellisempiä autoja ihmisille, jotka halusivat jotain "ylivoimaista" Fordin ja Austinin tuotteisiin verrattuna. Myös hänen veljensä Maurice Wilks siirtyi niin ikään Hillmanilta pääinsinööriksi vuonna 1930. Spencer Wilks työskenteli yhtiössä vuoteen 1962 ja hänen veljensä vuoteen 1963.


title: Rover

text: 1930-luvun lopussa, sodan uhan alla Ison-Britannian hallitus aloitti varusteluohjelman, jonka osana "Shadow Factories" -tehtaat rakennettiin. Näiden toiminnan maksoi hallitus, mutta itse toiminnan hoitivat yksityiset yritykset. Kahta tehdasta hoiti Rover. Ensimmäinen tehdas Acocks Greenissä, Birminghamissa aloitti toimintansa vuonna 1937 ja toinen, suurempi Solihullissa aloitti 1940. Molemmat valmistivat lentokoneiden moottoreita ja runkoja. Roverin alkuperäiset tehtaat Helen Streetillä, Coventryssa vaurioituivat pahasti pommituksissa 1940 ja 1941, eikä niitä enää sen jälkeen käytetty yhtä paljon kuin aiemmin.


title: Rover

text: Vuoden 1940 alussa hallitus otti yhteyttä Roveriin pyytäen yhtiötä auttamaan Frank Whittleä kaasuturbiinimoottorin kehityksessä. Whittlen yrityksellä, Power Jetsillä ei ollut tuotantolaitoksia ja tarkoitus oli, että Rover jatkaisi kehitystä ja toisi moottorin massatuotantoon. Whittle ei ollut tyytyväinen tähän eikä pitänyt suunnittelumuutoksista, jotka oli tehty ilman hänen lupaansa. Ensimmäiset W2B-testimoottorit rakennettiin käyttämättömässä puuvillamyllyssä Barnoldswickissa, Lancashiressa, lokakuussa 1941. Rolls-Royce kiinnostui uudesta teknologiasta ja vuonna 1942 päästiin sopimukseen, jonka mukaan Rolls-Royce sai oikeuden moottoreihin ja Barnoldswickin tehtaaseen ja Rover oikeuden valmistaa Rolls-Royce Meteor -tankinmoottoreita. Tätä tuotantoa jatkettiin vuoteen 1964 asti.


title: Rover

text: Toisen maailmansodan jälkeen yhtiö sulki Helen Streetin tehtaansa ja osti kaksi Shadow Factories -tehdasta. Acocks Greenin tehtaassa jatkettiin Meteor-moottorien valmistusta, ja Solihullista tuli autotuotannon uusi keskus, jossa tuotantoa jatkettiin 1947. Tehtaasta tuli myöhemmin Land Rover -maastoautojen koti.


title: Rover

text: Vuonna 1950 suunnittelija F. R. Bell ja pääinsinööri Maurice Wilks esittelivät ensimmäisen kaasuturbiinimoottorilla varustetun auton. Kaksipaikkaisessa JET1:ssä oli moottori istuinten takana, ilmanottoaukot auton molemmin puolin ja pakoputken päät auton takaosan päällä. Testeissä auto saavutti huippunopeuden 88 mph (140 km/h), turbiinin nopeuden ollessa 50,000 r/min. Autoa voitiin käyttää bensiinillä, moottoripetrolilla tai dieselöljyllä, mutta korkea polttoaineenkulutus esti tuotantoaikeet. Auto on tällä hetkellä esillä Lontoon Science Museumissa. Rover ja Formula 1 -talli BRM yhdistivät voimansa luodakseen kaasuturbiinia voimanlähteenään käyttävän coupén, joka osallistui vuoden 1963 Le Mansin 24 tunnin ajoon, kuljettajinaan Graham Hill ja Richie Ginther. Auton keskinopeus oli 173 km/h ja huippunopeus oli 229 km/h.


title: Rover

text: 1950–60-luvut olivat hedelmällisiä vuosia yhtiölle. Land Rover menestyi yhtiön autoista parhaiten (huolimatta siitä, että Roveria pidettiin erityisesti ylellisten sedan-mallien valmistajana, karu Land Rover oli itse asiassa yhtiön suurin menestys sekä 1950-, 60- että 70-luvuilla). Rover tunnettiin myös P5- ja P6-sedaneista, joissa oli Buickin suunnittelema 3.5-litrainen alumiininen V8-moottori, sekä kaasuturbiinimoottoriautojen uraauurtavasta tutkimustyöstä.


title: Rover

text: Vuonna 1967 Rover liittyi Leyland Motor Corporationiin (LMC), joka jo omisti Triumphin. Seuraavana vuonna LMC yhdistyi British Motor Holdingsin (BMH) kanssa, jolloin muodostui British Leyland Motor Corporation -konserni. Tämä oli lopun alkua itsenäiselle Rover Companylle, kun yhtiön perinteet hukkuivat brittiläistä autoteollisuutta 1970-luvulla vaivanneiden ongelmien alle. Rover oli välillä osa Specialist Divisionia (josta tulee mallinimi SD1 ensimmäiselle yhtymän valmistamalle mallille), Rover-Triumphia ja Jaguar Rover Triumphia.


title: Rover

text: Vuonna 1970, Rover yhdisti taitonsa valmistaa mukavia sedaneita ja kestäviä maastureita ja loi Range Roverin, yhden ensimmäisistä autoista (mahdollisesti aikaisempien Jeep Wagoneerin ja IH Broncon inspiroimana), joka yhdisti maastokelpoisuuden ja henkilöauton mukavuuden. Auton voimanlähteenä käytettiin Buickilta peräisin ollutta V8-moottoria, ja siinä oli innovatiivisia varusteita kuten jatkuva nelivetojärjestelmä, kierrejouset ja levyjarrut kaikissa pyörissä. Auto pystyi 160 km/h nopeuksiin, mutta kykeni kuitenkin etenemään myös vaikeassa maastossa. Alkuperäinen Range Rover säilyi tuotannossa 26 vuotta.


title: Rover

text: British Leylandin taistellessa talousvaikeuksien kanssa 1970-luvulla, se valtiollistettiin tehokkaasti Britannian hallituksen sijoitettua siihen useita miljardeja puntia vuonna 1975. Michael Edwardes tuli yrityksen johtoon.


title: Rover

text: Rover SD1 vuodelta 1976 oli hyvä auto, mutta kärsi niin monista laatu- ja luotettavuusongelmista, että se ei koskaan pystynyt lunastamaan suuria lupauksiaan. Triumphin Canleyn tehtaan sulkemisen jälkeen Triumph TR7:n ja Triumph TR8:n tuotanto siirrettiin Solihulliin, mutta British Leylandin 1970-luvun loppupuolella tapahtuneet toiminnan uudelleenjärjestelyt johtivat autotuotannon lopettamiseen Solihullin tehtaalla, Land Rover -mallien tuotantoa lukuun ottamatta. TR7/8-mallin tuotanto lopetettiin ja SD1-mallin tuotanto siirrettiin Cowleyyn, Oxfordshireen. Kaikki tulevat Rover-autot tultaisiin tekemään entisissä Austinin ja Morrisin tuotantolaitoksilla Longbridgessä ja Cowleyssa.


title: Rover

text: Vuonna 1979 British Leyland (tuolloin viralliselta nimeltään BL Ltd) aloitti pitkän yhteistyön japanilaisen Hondan kanssa. Tuloksena oli ristiomistus, jossa Honda sai 20 prosentin osuuden British Leylandista, ja BL 20 prosentin osuuden Hondan Britannian tytäryhtiöstä. Sopimuksen katsottiin tuovan hyötyä molemmille osapuolille: Honda käytti Britannian toimintaansa laukaisualustana Euroopan markkinoille, ja British Leyland sai Hondalta apua uusien autojen kehityksessä.


title: Rover

text: Austin Rover Group muodostettiin 1982 BL:n massatuotantoautoja tuottavaksi tytäryhtiöksi, erillisen Rover Companyn lopettaessa kokonaan toimintansa. 1980-luvulla supistettu BL käytti Rover-merkkiä autoissa, jotka oli kehitetty yhteistyössä Hondan kanssa. Ensimmäinen Honda-pohjainen Rover-malli oli vuonna 1984 esitelty Rover 200, joka edeltäjänsä Triumph Acclaim tapaan perustui Honda Balladeen. Samaan tapaan Honda Quintiä (Euroopassa Honda Quintet) ja Integraa myytiin Australiassa nimillä Rover Quintet ja 416i.


title: Rover

text: Vuoteen 1986 mennessä Austin Rover oli siirtynyt yhden merkin strategiaan käyttäen ainoastaan Rover-merkkiä, ja sen emoyhtiö British Leyland sai nimen Rover Group ja autoja valmistava osa nimen Rover Cars. Vuonna 1986 Rover SD1:n korvasi Rover 800, joka kehitettiin yhdessä Honda Legendin kanssa. Austin-malliston autot olivat nyt periaatteessa Rovereita, vaikka nimi "Rover" ei koskaan esiintynyt itse autoissa – sen sijaan autoissa oli Roverin logoa muistuttava merkki, ilman nimeä. Nämä autot korvasi Rover 400-sarja ja Rover 600-sarja, jotka perustuivat Hondan Concerto- ja Accord -malleihin.


title: Rover

text: Rover vei 800-malleja, Sterling-nimeä käyttäen, Yhdysvaltoihin vuosina 1987–1992.


title: Rover

text: Vuonna 1988 Rover-merkki palasi yksityisiin käsiin Rover Groupin siirtyessä British Aerospacen haltuun.


title: Rover

text: Yhteistyö Hondan kanssa sai yhtiön imagon kohenemaan takaisin pisteeseen, jolloin Rover-merkkiset autot nähtiin ylellisempinä vaihtoehtoina Fordin ja Vauxhallin malleille. Vuonna 1994 British Aerospace myi Rover Groupin, yhdessä "Rover", Land Rover, Riley, Mini, Triumph ja Austin-Healey -merkkien kanssa BMW:lle, joka oli alkanut pitää Rover-merkkisiä autoja potentiaalisina kilpailijoina omille malleilleen. BMW:n omistuksessa Rover Group kehitti Rover 75 -mallin, jonka muotoilussa oli vaikutteita aiemmista Rover P4 ja P5 -malleista.


title: Rover

text: Vuonna 2000 BMW jakoi Rover Groupin useampaan osaan myyden Land Roverin Fordille arviolta 1.8 miljardin punnan hintaan, pitäen MINI-mallien valmistuksen itsellään ja myyden loput autotuotannosta Phoenix Consortiumille, joka jatkoi toimintaa MG Rover -konsernina. Vaikka BMW sisällytti oikeudet MG-nimeen sopimuksessa, se piti itsellään oikeuden Rover-merkkiin, lisensoiden sitä uudelle "MG Rover" -yhtiölle käytettäväksi malleissa, joiden tuotantoa jatkettiin.


title: Rover

text: Erityisesti koottu ryhmä liikemiehiä, Phoenix Consortium -nimen alla ja entisen Roverin toimitusjohtajan John Towersin johdolla, perusti MG Rover Groupin BMW:ltä nimellisen 10 punnan hintaan toukokuussa 2000 ostamansa entisen "Rover Groupin" toiminnan pohjalle, ja jatkoi Rover-nimen käyttöä BMW:n lisenssillä.


title: Rover

text: Vuotta ennen hajoamistaan Rover Group oli tehnyt tappiota arviolta 800 miljoonaa puntaa. Neljän MG Rover Groupin perustaneen liikemiehen kerrotaan saaneen kaupan mukana noin 430 miljoonan punnan velat.


title: Rover

text: Ensimmäinen uusi Rover-merkillä myyty auto MG Roverin muodostamisen jälkeen oli Rover 75:n farmariversio, joka tuli markkinoille myöhemmin vuonna 2000. Vuonna 2003 MG Rover esitteli CityRoverin – pikkuauton, joka valmistettiin yhteistyössä intialaisen autonvalmistaja Tatan kanssa. Myyntitavoitteet epäonnistuivat, koska auto oli varusteluunsa nähden ylihinnoiteltu. Jos MG Rover olisi muuttanut Tata Indicaa ”Rovermaisemmaksi” ja hinnoitellut sen sopivammin, se olisi saattanut olla paljon menestyksekkäämpi. Useita Rover 25- ja 45 -mallien korvaajiksi tarkoitettuja konseptiautoja esiteltiin 2000-luvun alussa, mutta mikään niistä ei koskaan tullut tuotantoon.


title: Rover

text: MG Roverin tuotanto päättyi 15. huhtikuuta 2005, jolloin sen julistettiin olevan ajautumassa konkurssiin. 22. heinäkuuta 2005 yrityksen fyysinen omaisuus myytiin 53 miljoonalla punnalla Nanjing Automobileille, joka ilmoitti suunnitelmikseen moottoritehtaan siirtämisen Kiinaan ja autontuotannon jatkamisen uusilla Rover-tuotantolinjoilla Kiinassa ja MG :n tehtailla Länsi-Midlandsissa (tosin ei välttämättä Longbridgessä), jonne rakennettaisiin myös tutkimus- ja kehityskeskus sekä tekninen kehityslaitos.


title: Rover

text: 30. toukokuuta 2007 Nanjing Automobile Group ilmoitti aloittaneensa MG TF -urheiluauton tuotannon Longbridgen tehtailla, ja ilmoitti aloittavansa myynnin syksyllä.


title: Rover

text: Shanghai Automotive Industry Corporation (SAIC), joka omisti oikeudet Rover 75 -mallin suunnitelmiin (ostettu 67 miljoonalla punnalla ennen MG Roverin kaatumista) ja oli myös tehnyt tarjouksen MG Roverista, esitteli oman versionsa Rover 75:stä vuoden 2006 lopussa. Heinäkuussa 2006 SAIC ilmoitti suunnittelevansa Rover-nimen ostoa BMW:ltä, joka edelleen omisti oikeudet Rover-merkin käyttöön. BMW kuitenkin pääsi sopimukseen Fordin kanssa, joka hankki oikeudet nimeen suojatakseen omistamaansa Land Rover -merkkiä. Koska SAIC ei voinut käyttää Rover-merkkiä, se loi oman, lähes samaa nimeä ja logoa käyttävän merkin, Roewen. Roewe tuotiin markkinoille vuoden 2007 alussa.


title: Rover

text: Ford käytti optionsa Rover-nimeen, jonka se oli neuvotellut suojatakseen Land Rover -merkkiä, ja osti oikeuden nimeen 18. syyskuuta 2006. Yhtäkään Rover-merkkistä autoa ei valmistettu Fordin omistaessa merkin.


title: Rover

text: Osana Fordin sopimusta myydä Jaguar- ja Land Rover -tuotantonsa Tata Motorsille, Rover-merkki sisällytettiin sopimukseen.


title: Desdemona

text: Desdemona voi tarkoittaa seuraavia:


title: Portia

text: Portia on Uranuksen kuu. Portia löydettiin Voyager 2-luotaimen ottamista kuvista 3. tammikuuta 1986. Vuorovesi-ilmiön takia se lähestyy Uranusta joka kierroksella ja tulevaisuudessa se tuleekin joko hajoamaan Uranusta kiertäväksi renkaaksi tai törmäämään itse planeettaan.


title: Portia

text: Kuu on nimetty William Shakespearen näytelmän "Venetsian kauppias" sankarittaren mukaan.


title: Lapinporokoira

text: Lapinporokoira on saamelaisten poronhoidon avuksi jalostama koirarotu. Lapinporokoira kuuluu FCI:n ryhmään 5, pystykorvat ja alkukantaiset koirat.


title: Lapinporokoira

text: Lapin poromiesten keskuudessa lapinporokoiria on ollut vuosisatoja paimentamassa porotokkia. Porokoiraa käytettiin apuna tokkien siirtämisessä, kokoamisessa ja erottelussa sekä porojen puolustuksessa susilta ja ahmoilta.


title: Lapinporokoira

text:
Rodun kantamuotona voidaan pitää koiria, jotka ovat olleet esihistorialliselta ajalta lähtien Skandinavian pohjoisosissa.
Lapinporokoiran alkuperästä on keskusteltu runsaasti, sillä rodun ulkonäkö poikkeaa selvästi tyypillisestä pystykorvasta, joilla on neliömäinen rakenne, runsas karvoitus ja kippura häntä.


title: Lapinporokoira

text:
Lapinporokoiran jalostusta yritettiin käynnistää jo 1930-luvun lopulla, mutta vasta 1950-luvulla rotu tuli säännöllisen kenneltyön piiriin. Silloinkaan näkyviä tuloksia ei vielä kuitenkaan saavutettu.
Toisen maailmansodan loppupuolella käyty Lapin sota oli tuhoisa porokoirakannalle. Vuonna 1959 alkoi varsinainen työ poroa paimentavan koiran jälleenrakentamiseksi.


title: Lapinporokoira

text: Lapinporokoirasta tuli virallinen rotu vuonna 1966, mutta Suomen Kennelliitto oli epävirallisesti rekisteröinyt poromiesten alkukantaisia paimenkoiria 1950-luvulta asti. Vielä nykyisinkin järjestetään rotuunottoja. Vuosina 1996–2013 rotuun on otettu yhteensä 40 koiraa .


title: Lapinporokoira

text: Lapinporokoira on keskikokoinen, korkeuttaan selvästi pidempi koira. Nartun säkäkorkeus 43–49 cm ja uroksen 48–54 cm.


title: Lapinporokoira

text: Porokoiran turkki on keskipitkää tai pitkää, karheaa ja suoraa. Peitinkarvan alla on tiheää ja pehmeää pohjavillaa, joka lämmittää koiraa kovillakin pakkasilla.


title: Lapinporokoira

text: Sallitut värit ovat parkinruskea, harmahtava ja musta eri sävyissään. Porokoirilla on usein päässä, raajoissa ja rungon alaosassa turkin yleisväriä haaleampaa, ruskehtavaa tai harmaata väriä. Rinnassa, kaulassa ja raajoissa olevat valkoiset merkit sallitaan. Pohjavilla on väriltään mustaa, ruskehtavaa tai harmaata.


title: Lapinporokoira

text: Rotumääritelmän mukaan lapinporokoira on rauhallinen, oppivainen, palvelushaluinen ja tarmokas sekä työssään herkkähaukkuinen. Se on ystävällinen, mutta vieraita kohtaan yleensä välinpitämätön. Porokoira kaipaa paljon liikuntaa, tekemistä ja ulkoilua, sillä se on paimentava työkoira.